Subɔ Yehowa, Fia Mavɔmavɔtɔ La | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Moore Ndebele Ndonga Nepali Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Fia mavɔmavɔtɔ . . . [la] tɔ nanye bubu kple kafukafu tso mavɔ me yi mavɔ me.”—1 TIM. 1:17.\nNu ka tae ale si Yehowa ɖua dzii hea mí ɖe eyama ŋu?\nAleke Yehowa yi edzi ɖe lɔlɔ̃ fia amegbetɔƒomea?\nNu kae ʋãa wò be nàsubɔ Fia mavɔmavɔtɔ la?\n1, 2. (a) Ame kae nye “Fia mavɔmavɔtɔ” la? Nu ka ta wòsɔ be woyɔe nenema? (Kpɔ nɔnɔmetata si le nyati sia tame.) (b) Nu ka tae míedi be Yehowa nanye míaƒe dziɖula?\nFIA SOBHUZA II ɖu Swaziland dzi ƒe 61 kloe. Togbɔ be eɖe dzesi be amegbetɔ ɖu fia ɣeyiɣi didi alea hã la, fia bubu aɖe li si ƒe agbenɔƒewo mele kpuie be wòaku agblẽ zia ɖi abe amegbetɔwo ene o. Le nyateƒe me la, Biblia yɔe be “Fia mavɔmavɔtɔ” la. (1 Tim. 1:17) Hakpalaa yɔ Dziɖulagã ma ŋkɔ na mí esi wògblɔ be: “Yehowa enye fia tegbetegbe.”—Ps. 10:16.\n2 Esi nuwuwu meli na Mawu ƒe dziɖuɖu o ta la, eƒe dziɖuɖu to vovo tso amegbetɔwo tɔ gbɔ. Ke hã ale si Yehowa ɖua dzii ye hea mí ɖe eŋu. Fia aɖe si ɖu blema Israel dzi ƒe 40 sɔŋ la kafu Mawu be: “Nublanuikpɔla kple amenuvela enye Yehowa, egbɔa dzi ɖi blewu, eye amenuveve bɔ ɖe esi. Yehowa li eƒe fiazikpui ɖe dziƒo, eye eƒe fiaɖuƒe ɖua nuwo katã dzi.” (Ps. 103:8, 19) Menye míaƒe Fia koe Yehowa nye o, ke enye mía Fofo hã—mía Fofo lɔlɔ̃a si le dziƒo. Esia fɔ biabia eve ɖe te: Mɔ ka nue Yehowa nye mía Fofo le? Aleke Yehowa ɖee fia be yekpɔtɔ nye fia tso esime amegbetɔwo dze aglã le Eden? Nyabiase siawo ƒe ŋuɖoɖo aʋã mí míate ɖe Yehowa ŋu geɖe wu eye wòana míasubɔe tso dzi blibo me.\nFIA MAVƆMAVƆTƆ LA ÐO EƑE ƑOME GÃ LA ANYI\n3. Ame kae nye Yehowa ƒe ƒome gã la me tɔ gbãtɔ? Eye ame kawo hãe Mawu wɔ heyɔ wo be ye “viwo”?\n3 Dzidzɔ ka gbegbee nye esi Yehowa anya kpɔ esi wòwɔ eƒe Tenuvi la! Mawu mebu eƒe ŋgɔgbevi la abe etevi tsɛ aɖe ko ene o. Ke boŋ elɔ̃e abe Vi ene, eye wòna wòwɔ ɖeka kplii le nuwɔwɔ deblibo bubuwo wɔwɔ me dzidzɔtɔe. (Kol. 1:15-17) Wowɔ mawudɔla akpe teƒe akpe geɖe. Mawudɔla siwo ŋu wogblɔ le be wonye “eƒe subɔla, siwo wɔa nusi dzea eŋu” la subɔa Mawu kple dzidzɔ. Mawu hã dea bubu wo ŋu heyɔa wo be ye “viwo.” Wonye Yehowa ƒe ƒome gã la ƒe akpa aɖe.—Ps. 103:20-22; Hiob 38:7.\n4. Aleke wòdzɔe be amegbetɔwo hã va zu Mawu ƒe ƒome gã la me tɔwo?\n4 Esi Yehowa wɔ dziƒo ŋu nuwo kple anyigbaa vɔ la, ekeke eƒe ƒome gã la ɖe enu. Nu si Yehowa wɔe nye be, esi wòdzra anyigba la dzi ɖo be wòanya kpɔ ahalé agbe ɖe te vɔ la, ewɔ amegbetɔ gbãtɔ, Adam, ɖe Eƒe nɔnɔme nu tsɔ ƒo eƒe anyigbadzinuwɔwɔwo tae. (1 Mose 1:26-28) Esɔ be Yehowa si nye Wɔla la nabia tso Adam si be wòaɖo to ye. Abe Fofo ene la, Yehowa na eƒe mɔfiamewo katã le lɔlɔ̃ kple dɔmenyo me. Eƒe mɔfiameawo mexɔ ablɔɖe le amegbetɔwo si madzemadzee kura o.—Mixlẽ 1 Mose 2:15-17.\n5. Ðoɖo kae Mawu wɔ be via siwo nye amegbetɔwo nayɔ anyigba la dzi?\n5 To vovo na fia siwo nye amegbetɔwo la, Yehowa bua eteviwo be wonye yeƒe ƒometɔwo. Eka ɖe wo dzi ale gbegbe be wòlɔ̃ faa gblẽ dɔ aɖewo dzi kpɔkpɔ ɖe wo si me. Le kpɔɖeŋu me, ena ŋusẽ Adam ɖe nu gbagbe bubuwo dzi, eye wòde dɔ si me dzidzɔ le evɔ mehele bɔbɔe o la asi nɛ be wòana ŋkɔ lãwo. (1 Mose 1:26; 2:19, 20) Mawu mewɔ amegbetɔ deblibo miliɔn geɖe be woayɔ anyigba la dzi o. Ke boŋ ewɔ kpeɖeŋutɔ deblibo si sɔ na Adam—eyae nye srɔ̃a Xawa. (1 Mose 2:21, 22) Ena mɔnukpɔkpɔ atsu kple asi sia be woadzi ayɔ anyigba la dzi. Le nɔnɔme deamedzi sia me la, anye ne amegbetɔwo anɔ Paradisoa kekem ɖe enu vivivi va se ɖe esime wòaxɔ anyigba bliboa dzi. Amegbetɔwo katã kple dziƒodɔlawo ayi edzi ade ta agu na Yehowa tegbee abe ƒome gã wɔɖeka ene. Mɔnukpɔkpɔ gã kae nye esi! Eye lɔlɔ̃ gã si le mía Fofo Yehowa si na viawo ɖeɖe fia kae nye esi!\nVI DZEAGLÃWO GBE MAWU ƑE DZIÐUÐU\n6. (a) Aleke aglãdzedze dze egɔme le Mawu ƒe ƒomea me? (b) Nu kae ɖee fia be Yehowa gakpɔtɔ kpɔ ŋusẽ ɖe eƒe nuwɔwɔwo dzi?\n6 Nublanuitɔe la, medze Adam kple Xawa ŋu be Yehowa nanye yewoƒe Dziɖulagã o. Ke boŋ wotiae be yewoadze Satana, si nye mawudɔla si dze aglã ɖe Mawu ŋu, yome. (1 Mose 3:1-6) Nu si do tso Mawu ƒe dziɖuɖu gbegbe mee nye vevesese, fukpekpe kple ku si wohe va wo ɖokuiwo kple woƒe dzidzimeviwo katã dzi. (1 Mose 3:16-19; Rom. 5:12) Ame aɖeke megale anyigba dzi si nye vi ɖoto na Mawu o. Ðe esia fia be Mawu megakpɔ ŋusẽ ɖe eƒe nuwɔwɔ siwo le anyigba dzi la dzi o, eye wòɖe asi le eƒe dziɖuɖu ɖe wo dzi ŋua? Kpao! Eɖe eƒe dziɖuŋusẽ fia esi wònya atsu kple asi gbãtɔa ɖa le Eden-bɔa me, eye wòna kerubiwo va le abɔa ƒe mɔnu ŋu dzɔm be womagatrɔ agbɔ va o. (1 Mose 3:23, 24) Le ɣeyiɣi ma ke me la, Mawu ɖee fia be yenye Fofo si lɔ̃ ye viwo esi wògblɔ be, yeana tame si yeɖo ɖe yeƒe ƒome gã si me mawudɔla kple amegbetɔ wɔnuteƒewo siaa le ŋu la nava eme. Eye edo ŋugbe be ‘dzidzimevi’ aɖe ava tsrɔ̃ Satana eye wòaɖɔ nu siwo Adam ƒe nu vɔ̃a gblẽ la ɖo.—Mixlẽ 1 Mose 3:15.\n7, 8. (a) Aleke gbegbe nɔnɔmeawo gblẽ le anyigba dzi le Noa ƒe ŋkekea me? (b) Nu kae Yehowa wɔ tsɔ ɖe vɔ̃ɖinyenye ɖa le anyigbaa dzi hekpɔ amegbetɔƒomea ta?\n7 Le ƒe alafa siwo kplɔe ɖo me la, amegbetɔ aɖewo tiae be yewoawɔ nuteƒe na Yehowa. Wo dometɔ aɖewoe nye Abel kple Henox. Ke hã ame akpa gãtɔ gbe be Yehowa naganye yewo Fofo kple Fia o. Kaka Noa ƒe ɣeyiɣia naɖo la, “nu vlo wɔwɔ xɔ anyigba la dzi.” (1 Mose 6:11) Ðe esia fia be Yehowa megakpɔ ŋusẽ ɖe anyigba la dzi oa? Nu kae nuŋlɔɖiwo ɖe fia?\n8 Bu nuŋlɔɖi si ku ɖe Noa ŋu la ŋu kpɔ. Yehowa fia ale si Noa akpa aɖakaʋu gã si akpɔ eya ŋutɔ kple eƒe ƒometɔ kekeakewo ƒe agbe ta lae tsitotsito. Mawu gaɖe lɔlɔ̃ gã fia amegbetɔƒome bliboa esi wòtia Noa be wòanye “dzɔdzɔenyenye ƒe gbeƒãɖela.” (2 Pet. 2:5) Ðikeke mele eme o be Noa ƒe gbedeasia ƒe akpa aɖe ku ɖe dzimetɔtrɔ ŋu, eye wòxlɔ̃ nu amewo tso tsɔtsrɔ̃ si gbɔna ŋu; gake ɖeko amewo do toku eƒe nyawo. Noa kple eƒe ƒomea nɔ ŋutasẽla kple agbe baɖa nɔlawo dome ƒe geɖe. Yehowa si nye Fofo lɔ̃ame la kpɔ luʋɔ enyi mawo siwo wɔ nuteƒe nɛ la ta heyra wo. Yehowa ɖee fia be yekpɔtɔ nye Dziɖula, eye yekpɔ ŋusẽ ɖe amegbetɔ tosẽlawo kple mawudɔla vɔ̃ɖiwo siaa dzi esi wòtsɔ Tsiɖɔɖɔ tsrɔ̃ xexea.—1 Mose 7:17-24.\nYehowa ɖe eƒe dziɖuŋusẽ fia ɣesiaɣi (Kpɔ memama 6, 8, 10, 12, 17)\nYEHOWA ƑE DZIÐUÐU ÐE ANYIGBA DZI LE TSIÐƆÐƆA MEGBE\n9. Mɔnukpɔkpɔ kae Yehowa gana amegbetɔwo le Tsiɖɔɖɔa megbe?\n9 Esi Noa kple eƒe ƒomea do go le aɖakaʋua me teti, ɖo afɔ anyigba si ŋu wokɔ dzi hegbɔ ya fafɛ dzadzɛa la, ɖikeke mele eme o be woƒe dzi ayɔ fũu kple akpedada na Yehowa ɖe eƒe beléle kple ametakpɔkpɔ ta. Enumake Noa ɖi vɔsamlekpui eye wòsa vɔwo tsɔ da akpe na Yehowa. Mawu yra Noa kple eƒe ƒomea eye wògblɔ na wo be, “Midzi, ne miasɔ gbɔ, eye miayɔ anyigba la dzi!” (1 Mose 8:20–9:1) Mɔnukpɔkpɔ gasu amegbetɔwo si ake be woawɔ ɖeka ade ta agu na Yehowa ahadzi ayɔ anyigba la dzi.\n10. (a) Le Tsiɖɔɖɔa megbe la, aleke amewo gava dze aglã ɖe Yehowa ŋu ake? Eye afi kae esia dzɔ le? (b) Nu kae Yehowa wɔ tsɔ kpɔ egbɔ be yeƒe lɔlɔ̃nu nava eme?\n10 Gake Tsiɖɔɖɔa meklɔ amegbetɔwo ƒe blibomademade ɖa le wo ŋu o. Egahiã kokoko be woawɔ avu kple Satana kple gbɔgbɔ vɔ̃wo ƒe ŋusẽkpɔɖeamedzi. Eteƒe medidi hafi amegbetɔwo gadze aglã ɖe Yehowa ƒe dziɖuɖu nyui la ŋu ake o. Aglãdzelawo dometɔ ɖeka si tsi tsitre ɖe Yehowa ŋu vevie ye nye Noa ƒe tɔgbuitɔgbuiyɔvi Nimrod. Biblia yɔ Nimrod be “adela kalẽtɔ [si tsi tsitre ɖe Yehowa ŋu].” Etso du gãgãwo, abe Babel ene, eye wòɖo eƒe fiaɖuƒe anyi “le Sinear-nyigba dzi.” (1 Mose 10:8-12) Nu kae Fia mavɔmavɔtɔ la awɔ fia dzeaglã sia si ɖoe be yeagblẽ tame si Wòɖo be amewo ‘nayɔ anyigba dzi’ la me? Mawu tɔtɔ amewo ƒe gbegbɔgblɔ, eye Nimrod teviwo kaka ɖe “anyigba blibo la katã dzi.” Afi sia afi si amegbetɔwo yi la, wotsɔ alakpasubɔsubɔ kple wo nɔviwo dzi ɖuɖu ŋutasesẽtɔe ɖe asi yii.—1 Mose 11:1-9.\n11. Aleke Yehowa wɔ nuteƒe na exɔlɔ̃ Abraham?\n11 Togbɔ be ame geɖe subɔ alakpamawuwo le Tsiɖɔɖɔa megbe hã la, nuteƒewɔla aɖewo ya yi edzi subɔ Yehowa. Wo dometɔ ɖekae nye Abraham, ame si lɔ̃ faa ʋu tso aƒe nyuiwo me le wo de Ur eye wòyi ɖanɔ avɔgbadɔwo me ƒe geɖe. (1 Mose 11:31; Heb. 11:8, 9) Esime Abraham nɔ ʋuʋum tso teƒe yi teƒe la, meɖo ŋu ɖe takpɔkpɔ si tso amegbetɔ fiawo gbɔ, alo esi wòakpɔ le du siwo ŋu woɖo gli ɖo me la ŋu o. Ke hã Yehowa kpɔ Abraham kple eƒe ƒomea ta. Hakpalaa gblɔ le ale si Yehowa kpɔ wo ta abe Fofo ene ŋu be: “[Mawu] mena ame aɖeke te wo ɖe anyi o, eye wòhe to na fiawo le wo ta.” (Ps. 105:13, 14) Yehowa wɔ nuteƒe na exɔlɔ̃ Abraham eye wòdo ŋugbe nɛ be: “Fiawo adzɔ tso mewò.”—1 Mose 17:6; Yak. 2:23.\n12. Aleke Yehowa ɖe eƒe dziɖuŋusẽ fia Egiptetɔwo? Eye vi kae esia ɖe na eƒe amewo?\n12 Mawu gado ŋugbe ma ke na Abraham vi Isak kple eƒe tɔgbuiyɔvi Yakob be yeayra wo eye fiawo adzɔ tso woƒe dzidzimeviwo me. (1 Mose 26:3-5; 35:11) Gake do ŋgɔ na nya sia me vava la, Yakob ƒe dzidzimeviwo zu kluviwo le Egipte. Ðe esia fia be Yehowa mawɔ eƒe ŋugbedodoa dzi oa, alo be etrɔ tame heɖoe be yemagaɖu amegbetɔwo dzi oa? Kura o! Le Yehowa ƒe ɣeyiɣi ɖoɖi dzi la, eɖe eƒe dziɖuŋusẽ fia Farao dzimesesẽtɔ la. Israel vi siwo nye kluviwo la xɔ Yehowa dzi se eye wòɖe wo nukutɔe to Ƒudzĩa me. Edze ƒãa be Yehowa gakpɔtɔ nye Xexea Me Katã ƒe Dziɖulagã, eye abe Fofo lɔ̃ame ene la, ezã eƒe ŋusẽ gã la tsɔ kpɔ eƒe amewo ta.—Mixlẽ 2 Mose 14:13, 14.\nYEHOWA ZU ISRAEL ƑE FIA\n13, 14. (a) Nya kae Israel viwo gblɔ le hadzidzi me tso Yehowa ƒe fianyenye ŋu? (b) Ŋugbe kae Mawu do na David?\n13 Esi Yehowa ɖe Israel viwo nukutɔe tso Egipte teti la, wodzi aʋadziɖuha tsɔ kafui. Hadzidzi ma dze le Mose Ƒe Agbalẽ Evelia, ta 15; eƒe kpukpui 18 lia gblɔ be: “Yehowa aɖu fia ɖaa tegbetegbe.” Eme kɔ ƒãa be Yehowa zu Fia ɖe Israel-dukɔ yeyea dzi. (5 Mose 33:5, NW) Gake medze dukɔa ŋu be Yehowa nanye yewoƒe Dziɖula si ŋku mekpɔna o la o. Ƒe 400 le woƒe ʋuʋu tso Egipte megbe la, wobia be Mawu natia amegbetɔ atsɔ aɖo fia ɖe yewo nu abe trɔ̃subɔdukɔ siwo ƒo xlã yewo la ke ene. (1 Sam. 8:5) Ke hã, Yehowa kpɔtɔ nye Fia; esia dze ƒãa le David, si nye Israel-fia evelia, ƒe dziɖuɣi.\n14 David na wokɔ nubablaɖaka kɔkɔe la va Yerusalem. Le dzidzɔŋkeke ma dzi la, Lewi viwo dzi kafukafuha siwo me nya ɖedzesi siawo dze le, le 1 Kronika 16:31 be: “Woagblɔ le dukɔwo dome be: Yehowa ye nye fia [Yehowa ŋutɔ zu Fia, NW]!” Ame aɖe abia be, ‘Esi wònye be Yehowa ye nye Fia mavɔmavɔtɔ ta la, ke aleke wɔ wogblɔ be ezu Fia ɣemaɣi?’ Yehowa zua Fia nenye be eɖe eƒe dziɖuŋusẽ fia alo tia ame aɖe be wòanɔ ye teƒe awɔ nane le ɣeyiɣi aɖe me, alo wòanɔ ye teƒe akpɔ nɔnɔme aɖe koŋ gbɔ. Esia gɔmesese le vevie ŋutɔ. Hafi David naku la, Yehowa do ŋugbe nɛ be eƒe fiaɖuƒea anɔ anyi tegbee esi wògblɔ be: “Maɖo viwò, si do tso wò ali me la, ɖe yowòme, eye mana eƒe fiaɖuƒe nali ke.” (2 Sam. 7:12, 13) Ŋugbedodo sia va eme mlɔeba esime David ƒe ‘dzidzimevi’ la do ƒe 1,000 kple edzivɔ megbe. Ame kae nye dzidzimevi ma, eye ɣekaɣie wòva zu Fia?\nYEHOWA ÐO FIA YEYE\n15, 16. Ɣekaɣie wosi ami na Yesu be wòava nye Fia? Esi Yesu nɔ anyigba dzi la, ɖoɖo kae wòwɔ ku ɖe eƒe dziɖuɖu ŋu?\n15 Le ƒe 29 M.Ŋ. me la, Yohanes Amenyrɔɖetsimela nɔ gbeƒã ɖem be, “dziƒofiaɖuƒe la gogo.” (Mat. 3:2) Esi Yohanes nyrɔ Yesu ɖe tsi me la, Yehowa si ami na Yesu wòzu Mesia si ŋugbe wodo kple ame si ava nye Mawu Fiaɖuƒea ƒe Fia. Yehowa ɖe vifofo ƒe lɔlɔ̃ fia Yesu esi wògblɔ be: “Ame siae nye Vinye, si gbɔ nyemelɔ̃a nu le o, si ŋu mekpɔ ŋudzedze ɖo.”—Mat. 3:17.\n16 Yesu do Fofoa ɖe dzi le eƒe anyigba dzi subɔsubɔdɔa katã me. (Yoh. 17:4) Ewɔ esia esi wòɖe gbeƒã Mawu Fiaɖuƒe ŋuti nya nyuia. (Luka 4:43) Efia eyomedzelawo be woado gbe ɖa abia be Fiaɖuƒea nava. (Mat. 6:10) Esi Yesu nye Fia si Mawu tia ta la, ete ŋu gblɔ na ame siwo tsi tre ɖe eŋu la be: “Mawu fiaɖuƒe la le mia dome.” (Luka 17:21) Emegbe le fiẽ si do ŋgɔ na Yesu ƒe ku la, ewɔ ‘fiaɖuƒe ƒe nubabla’ kple eyomedzelawo. Eto ema dzi ʋu mɔnukpɔkpɔ ɖi na eƒe nusrɔ̃la wɔnuteƒe aɖewo be woaɖu fia kplii le Mawu Fiaɖuƒea me.—Mixlẽ Luka 22:28-30.\n17. Mɔ ka nue Yesu dze fiaɖuɖu gɔme le mɔ sue aɖe nu le ƒe 33 M.Ŋ. me? Gake nu kae wòle be wòalala be woatsɔ ana ye?\n17 Ɣekaɣie Yesu dze fiaɖuɖu gɔme abe Mawu Fiaɖuƒea ƒe Fia ene? Medze dziɖuɖu gɔme enumake o. Elabena le ŋufɔke ƒe ŋdɔ me la, wowu Yesu eye eyomedzelawo ka hlẽ. (Yoh. 16:32) Ke hã, abe ale si wònɔ le blema ene la, Yehowa kpɔtɔ nye Dziɖulagã. Eya ta le ŋkeke etɔ̃agbe la, efɔ Via ɖe tsitre, eye le ƒe 33 M.Ŋ. ƒe Pentekoste-ŋkekea dzi la, Yesu dze fiaɖuɖu gɔme ɖe Kristotɔ amesiaminawo ƒe hame la dzi. (Kol. 1:13) Ke hã ehiã be Yesu si nye ‘ŋugbedodovi’ la, nalala va se ɖe esime woana ŋusẽe ɖe anyigba bliboa dzi. Yehowa gblɔ na Via be: “Bɔbɔ nɔ nye nuɖusi me, va se ɖe esime matsɔ wò futɔwo awɔ wò afɔɖodzinui!”—Ps. 110:1.\nSUBƆ FIA MAVƆMAVƆTƆ LA\n18, 19. Nu kae nyati sia ʋã mí be míawɔ? Nu kae míasrɔ̃ le nyati si kplɔ esia ɖo me?\n18 Ƒe akpe geɖe ye nye esia si wole tsitre tsim ɖe Yehowa ƒe dziɖuɖu ŋu le dziƒo kple anyigba dzi. Gake Yehowa meɖea asi le eƒe dziɖuɖu ɖe anyigba dzi ŋu kura o, ekpɔtɔ kpɔ ŋusẽ ɖe eƒe nuwɔwɔwo dzi. Esi wònye Fofo lɔ̃ame ta la, ekpɔ esubɔla wɔnuteƒewo abe Noa, Abraham kple David ene ta helé be na wo nyuie. Ðe esia meʋã mí be míabɔbɔ ɖe míaƒe Fia la te eye míate ɖe eŋu geɖe wu oa?\n19 Gake ɖewohĩ míabia be: Aleke Yehowa zu Fia le míaƒe ŋkekea me? Aleke míawɔ anye Yehowa ƒe Fiaɖuƒea tevi wɔnuteƒewo, eye míava zu vi deblibowo le eƒe ƒome gã la me? Nu kae wòfia ne míedo gbe ɖa bia be Mawu Fiaɖuƒea nava? Nyati si kplɔ esia ɖo aɖo biabia siawo ŋu na mí.


BE ANYIGBA nakpɔ dzoxɔxɔ si sɔ la, ele be wòaɖe ɖe aga le ɣea ŋu alesi dze hafi anɔ xlã ƒomee. Wokpɔ ɣletinyigbawo le dziƒonuto bubu me siwo ƒoa xlã dzinuvi siwo le abe ɣe ene eye wobua wo be wole ‘afisi agbe ate ŋu anɔ’—si fia be tsi ate ŋu anɔ afima. Gake anɔ eme be amegbetɔwo mate ŋu anɔ agbe le ɣletinyigba siawo siwo wobe woate ŋu anɔ agbe le afima gɔ̃ hã dzi o. Ele be du si wotsɔna ƒoa xlã ɣe la kple woƒe lolome hã nasɔ.\nNenye ɖe anyigba le sue hele wodzoe wu alesi wòle la, anye ne eƒe nuheŋusẽ nu masẽ kura o eye awɔe be nu vevi siwo le anyigba ƒe yamenutowo me nabu kura. Esia dze le dzinu kple ɣletinyigba eve siwo nye Mekuri kple Mars gome. Esi wole sue hele wodzoe wu anyigba ta la, ya sue aɖe koe le wo dzi, alo ɖeke meli kura o. Ke nenye ɖe anyigba lolo hekpe ʋɛ wu alesi wòle fifia ɖe?\nAnye ne anyigba ƒe nuheŋusẽ nu asẽ wu eye gas siwo ŋu kpekpeme mele o, abe haidrodzin kple hiliɔm ene, atsi anyigba ƒe yamenutome didi wu. Dzɔdzɔmeŋutinunyagbalẽ si nye Environment of Life, ɖe nu me be: “Vevietɔ wu la, ana be alesi gas siwo le yamenutowo me da sɔ nyuie la natɔtɔ.”\nAlo bu ɔksidzin si na nu léa dzo ŋu kpɔ. Ne wogadzi eƒe agbɔsɔsɔme ɖe edzi alafa memama 1 pɛ la, awɔe be avewo nanɔ dzo lém kabakaba wu. Le go bubu me, ne dzoxɔxɔ si le yame nu le sesẽm ɖe edzi la, anyigba si dzi xɔ dzo akpa agblẽ nu le mía ŋu.\nAnyigba ƒe Xlãƒoƒo\nNu ɖedzesi bubue nye alesi anyigba ƒoa xlã ɣe lae. Nenye ɖe anyigbaa ƒoa xlã le tòlɔbɔ me la, anye ne yame ƒe dzoxɔxɔ ƒe tɔtrɔ si gbɔ eme agblẽ nu le mía ŋu. Gake anyigba ƒoa xlã ɣea le togodo si sɔ kloe me wòsɔ nyuie. Gake nɔnɔmea atrɔ ne ɣletinyigba gã abe Jupiter ene zɔ va to eŋu. Le nyitsɔ laa ƒewo me la, dzɔdzɔmeŋutinunyalawo va kpɔ kpeɖodzi siwo fia be ɣletinyigba siwo lolo abe Jupiter ene te ɖe ɣletivi aɖewo ŋu tututu hetrona ƒoa xlã wo. Ɣletinyigba siawo siwo ɖi Jupiter la dometɔ akpa gãtɔ ƒoa xlã le tòlɔbɔ me. Nu agblẽ le ɣletinyigba ɖesiaɖe si ɖi anyigba si le nɔnɔme ma ƒomevi me ŋu.\nƔletiviŋununyala Geoffrey Marcy tsɔ ɣletinyigba siawo siwo le adzɔge ƒe hatsotsowo sɔ kple ɣletinyigba ene siwo nye Mekuri, Venus, Anyigba, kple Mars, siwo le ɣe kple eŋu ɣletinyigbawo ƒe domedome. Esi wobia gbe Marcy la, egblɔ be: “Kpɔ alesi gbegbe [ɖoɖo] sia sɔ pɛpɛpɛe ɖa. Ele ko abe kpe xɔasi aɖe ene. Wozɔna le togodo me. Wo katã wole akasa nu. Wo katã woɖo ta teƒe ɖeka. . . . Míagblɔe ko be enye nukunu.” Ðe woate ŋu aɖe nusia me wòasɔ be edzɔ le vomea?\nNu wɔnuku bubu aɖe le míaƒe ɣe kple eŋu ɣletinyigbawo ŋu. Ɣletinyigba gã siwo nye Jupiter, Saturn, Uranus, kple Neptune sa ɖe aga kura tso mía gbɔ hafi ƒoa xlã ɣea. Le esi teƒe be ɣletinyigba siawo nagblẽ nu le mía ŋu la, wowɔa dɔ vevi aɖe boŋ. Ɣletiviŋununyalawo tsɔ wo sɔ kple ‘yamenutome dzadzɛnyenye dɔwɔlawo’ elabena nuheŋusẽ si le wo me la léa kpe gã siwo ne woɖo anyigba dzi la, woagblẽ nu le eŋu. Le nyateƒe me la, ɖe ‘woɖo anyigba gɔme anyi’ wòsɔ nyuie. (Hiob 38:4) Eƒe lolome kple afisi wòle le míaƒe ɣe kple eŋu ɣletinyigbawo dome la sɔ pɛpɛpɛ. Gake mevɔ o. Nu tɔxɛ bubu aɖewo gale anyigba ŋu siwo hiã hena agbenɔnɔ.\nƆksidzin Kple Numiemiewo ƒe Nuɖuɖuwɔwɔ\nƆksidzin me atɔmwo nyea nugbagbe siwo katã le anyigba dzi ƒe kpekpeme memama 63 le alafa me. Gakpe ɖe eŋu la, ɔksidzin si le yame kpɔa anyigba dzi numiemiewo kple lãwo ta be ɣe ƒe keklẽ nagagblẽ nu le wo ŋu o. Gake ɔksidzin te ŋu trɔna nu vevi bubuwo, eye eƒe ɖee nye alesi wòkpɔa ŋusẽ ɖe iron alo gayibɔ dzi wònaa nu léa ɣebiae. Ekema aleke wòdzɔnae be ya vevi sia si te ŋu kpɔa ŋusẽ ɖe nuwo dzi alea ƒe ŋusẽ alafa memama 21 te ŋu le yame?\nŊuɖoɖoae nye alesi numiemiewo wɔa woƒe nuɖuɖui—mɔnu wɔnuku si na anyigba dzi numiemiewo zãa ɣe ƒe keklẽ tsɔ wɔa nuɖuɖui. Ɔksidzin ye nye nusi dona tsoa numiemiewo ƒe nuɖuɖuwɔwɔ me—eye wotua agbɔsɔsɔme si wu tɔn biliɔn ɖeka ɖe yame gbesiagbe. The New Encyclopædia Britannica ɖe nu me be: “Numiemiewo ƒe nuɖuɖuwɔwɔ manɔmee la, menye ɖeko nuɖuɖu avɔ o, ke boŋ ɔksidzin hã ava vɔ le Anyigba dzi.”\nDzɔdzɔmeŋutinunyagbalẽwo ŋlɔ nu geɖe tsɔ ɖe alesi numiemiewo wɔa woƒe nuɖuɖui me tsitotsito. Womese numeɖeɖeawo dometɔ aɖewo gɔme bliboe haɖe o. Nɔnɔmetɔtrɔfialawo mate ŋu aɖe alesi nuawo dometɔ ɖesiaɖe trɔ tso ɖeka si bɔbɔ ɖe anyi wu la dzi va zu bubu la me o. Le nyateƒe me la, edze abe mɔnuawo dometɔ ɖesiaɖe deŋgɔ ale gbegbe ene. The New Encyclopædia Britannica lɔ̃ ɖe edzi be: “Nukpɔsusu aɖeke meli si dzi amesiame da asi ɖo le alesi numiemiewo ƒe nuɖuɖuwɔwɔ dze egɔmee ŋu o.” Nɔnɔmetɔtrɔ fiala aɖe te kpɔ be yeaɖe kuxia me, gblɔ be “gɔmedzenugbagbevi ʋɛ aɖewoe to” numiemiewo ƒe nuɖuɖuwɔwɔ vɛ.\nTogbɔ be nya ma mesɔ le dzɔdzɔmeŋutinunya me o hã la, eɖe nuwɔnuku aɖe fia, si nye be: Ehiã be kpɔtɔtɔ aɖe nanɔ anyi si me numiemiewo nawɔ woƒe nuɖuɖu le, eye nuɖuɖua wɔwɔ bia be nugbagbeviwo nagbugbɔ adzi bubuwo. Ðe nu mawo katã dzɔ le vome, to “gɔmedzenugbagbevi” ʋɛ aɖewoe dzia?\nTso Lãmenugbagbevi Dzɔleɖokuisi Dzi Va Ðo Amegbetɔ Dzi\nÐe wòate ŋu adzɔ be atɔmwo nawɔ ɖeka kple wo nɔewo azu lãmenugbagbevi suetɔ kekeakea? Dzɔdzɔmeŋutinunyala Christian de Duve, si nye Nobel Nunanaxɔla lɔ̃ ɖe edzi le eƒe agbalẽ si nye A Guided Tour of the Living Cell me be: “Ne ètsɔ alesi nugbagbevi suesuewo wɔna va dzɔna ƒe susu bui be atɔm siwo le eme nawɔ ɖeka kple wo nɔewo le vome la, ɖeka hɔ̃ hã mate ŋu adzɔ le eɖokui si akpɔ gbeɖe o yi ɖe mavɔ me.”\nEsi míedzro nyaa me vaseɖe afisia la, mina míaɖe zɔ ayi ŋgɔ kura tso nugbagbe si le nugbagbevi suesuewo me dzi ayi ahɔhɔ̃menugbagbevi deŋgɔ biliɔn nane siwo le amegbetɔ ƒe ahɔhɔ̃ me dzi. Dzɔdzɔmeŋutinunyalawo ɖɔ amegbetɔ ƒe ahɔhɔ̃ be eyae nye nuwɔwɔ si wokpɔna si de ŋgɔ wu ɖesiaɖe le xexea ƒe akpa si ŋu wosrɔ̃ nu tsoe la me. Ele etɔxɛ vavã. Le kpɔɖeŋu me, woyɔa ahɔhɔ̃a ƒe teƒe geɖe be tamebuƒewo. Teƒe siawoe wowɔa nyatakaka siwo susua xɔna ŋudɔ le. Tamebuƒeawo dometɔ ɖeka si le wò ŋgonu kpena ɖe ŋuwò be nàde ŋugble le nukunu siwo le xexeame ŋu. Ðe nusi dzɔ le vome ate ŋu aɖe alesi tamebuƒe mawo wɔ va li la mea? Ðk. Sherwin Nuland si nye nɔnɔmetɔtrɔfiala lɔ̃ ɖe edzi le eƒe agbalẽ si nye The Wisdom of the Body me be: “Tamebuƒe vevi siawo ƒomevi aɖeke mele lã bubuwo si o.”\nDzɔdzɔmeŋutinunyalawo ɖo kpe edzi be amegbetɔ ƒe ahɔhɔ̃ te ŋu wɔa nyatakaka ŋudɔ wòtsɔna kura wu kɔmpiuta sẽŋutɔ kekeake. Nenɔ susu me nawò be amegbetɔwo ƒe agbagbadzedze ƒe gbogbo mee woto wɔ kɔmpiuta si li egbea. Ke amegbetɔ ƒe ahɔhɔ̃ deŋgɔa ya ɖe? Dzɔdzɔmeŋutinunyala eve siwo nye John Barrow kple Frank Tipler lɔ̃ ɖe edzi le woƒe agbalẽ si nye The Anthropic Cosmological Principle me be: “Nɔnɔmetɔtrɔfiala geɖe va da asi ɖe nukpɔsusu sia dzi be, be nugbagbe si si nunya le, si sɔ kple amegbetɔ nado tso nɔnɔmetɔtrɔ me la mate ŋu adzɔ le ɣletinyigba bubu aɖeke dzi le xexe si wokpɔna bliboa katã me o.” Dzɔdzɔmeŋutinunyala siawo wu enu be “aklãmae ɖi” be míeva dzɔ.\nÐe Wo Katã Va Dzɔ le Vomea?\nNukae nye wò nyataƒoƒo? Ðe wòate ŋu adzɔ be xexeame kple nu wɔnuku siwo katã le eme nadzɔ le vomea? Ðe màlɔ̃ ɖe edzi be hakpala aɖee kpa ha vivi ɖesiaɖe, eye be ɖe wotrɔ asi le haƒonuawo ŋu nyuie be woanya se oa? Ke míaƒe xexe wɔnukua ya ɖe? David Block, si nye akɔntanyala kple ɣletiviŋununyala gblɔ be: “Xexe si ŋu wotrɔ asi le nyuie mee míele.” Aleke wòƒo nya tae? “Aƒemee míaƒe xexeame nye. Mexɔe se be Mawu ƒe asie wɔe.”\nNe nenemae nye wò nyataƒoƒo la, ekema àlɔ̃ ɖe alesi Biblia ɖɔ Wɔla, Yehowae dzi be: ‘Eyae nye amesi tsɔ eƒe ŋusẽ wɔ anyigba, tsɔ eƒe nunya ɖo xexeame anyi, eye wòtsɔ eƒe gɔmesese keke dziƒo mee.’—Yeremya 51:15.\nƔLETINYIGBA TƆXƐ AÐE\n“Nɔnɔme tɔxɛ siwo le anyigba dzi, tso eƒe lolome si sɔ, gɔmedzenu vevi siwo le eme ƒe ɖoɖonunɔnɔ, kple alesi wòɖe aga tso ɣletivi si nye ɣe, si li xoxoxo la gbɔ heƒoa xlãe le togodo mee la na wòle bɔbɔe be tsi naxa ɖe anyigba dzi. Esesẽ gɔ̃ hã be woabu afisi agbe dzɔ tso ŋu nenye tsi ɖe meli o.”—Integrated Principles of Zoology, Tata Adelia.\nAGBE—ÐE WÒDZƆ LE VOMEA?\nLe ƒe 1988 me la, woto agbalẽ si te kpɔ be yeaɖe alesi wòate ŋu adzɔe be agbe nadzɔ le eɖokui si la me le magazine si nye Search, si Australia kple New Zealandtɔwo ƒe Habɔbɔ Hena Dzɔdzɔmeŋutinunya Dodoɖeŋgɔ ta la me. Le agbalẽa ƒe axa ɖeka ko me la, dzɔdzɔmeŋutinunya ŋuti nuŋlɔla L. A. Bennett ke ɖe “nya siwo nye nususugblɔ dzro ko 16, siwo dometɔ ɖesiaɖe wotu ɖe esi do ŋgɔ nɛ dzi” la ŋu. Aleke Bennett ƒo nya tae le agbalẽ bliboa xexlẽ vɔ megbe? Eŋlɔ be: “Ele bɔbɔe kura wu be woalɔ̃ ɖe Wɔla lɔ̃ame si wɔ agbe zi ɖeka eye wòfia mɔe be wòawɔ nu ɖe [tameɖoɖo] si ta wowɔe ɖo nu la dzi . . . tsɔ wu be woaxɔ ‘nuwo ƒe dzɔdzɔ le vome si me susu mele o’ gbogbo si hiã be woatsɔ aɖo kpe nuŋlɔlaa ƒe nukpɔsusuwo dzi la dzi ase.”\nNumiemiewo ƒe nuɖuɖuwɔwɔ hiã be nuɖuɖu kple ɔksidzin nanɔ anyi\nNukawoe na nu tɔxɛ siwo hiã hena agbenɔnɔ la le anyigba dzi?\nDzɔdzɔmeŋutinunyalawo ɖɔ amegbetɔ ƒe ahɔhɔ̃ be eyae nye nuwɔwɔ si wokpɔna si de ŋgɔ wu ɖesiaɖe le xexeame. Aleke wòate ŋu adzɔ le vomee?\nƔletinyigbawo ƒe lolome siwo woɖo ɖe ɖoɖo nu\nƉoe Ɖe Amewo Ɖoe Ɖe Amewo Anyigba La—Ðe “Woɖo Egɔme Anyi” le Vomea?\ng00 10/8 axa 8-11


Yohanes 3 | Biblia Le Internet Dzi | Xexe Yeye Gɔmeɖeɖe (1984)\n3 Ke ame aɖe nɔ anyi, si tso Farisitɔwo dome, eŋkɔe nye Nikodemo, eye wònye Yudatɔwo ƒe kplɔla aɖe. 2 Ame sia va egbɔ le zã me, eye wògblɔ nɛ be: “Rabi, míenyae be nufialae nènye, eye ètso Mawu gbɔ va; elabena ame aɖeke mate ŋu awɔ dzesi siwo nèwɔna o, negbe ɖe Mawu li kplii.” 3 Yesu ɖo eŋu gblɔ nɛ be: “Vavã, vavã mele egblɔm na wò be: Ne womegbugbɔ ame dzi o la, mate ŋu akpɔ Mawu fiaɖuƒe la o.” 4 Nikodemo gblɔ nɛ be: “Aleke woawɔ adzi ame si nye ame tsitsi? Mate ŋu agbugbɔ ayi dadaa ƒe dɔ me be woagadzii zi evelia o ɖe, alo ate ŋuia?” 5 Yesu ɖo eŋu be: “Vavã, vavã mele egblɔm na wò be: Ne wometsɔ tsi kple gbɔgbɔ dzi ame o la, mate ŋu age ɖe Mawu fiaɖuƒe la me o. 6 Nu si wodzi tso ŋutilã me la, ŋutilã wònye, eye nu si wodzi tso gbɔgbɔ me la, gbɔgbɔ wònye. 7 Megawɔ mo yaa na wò be megblɔ na wò be: Ele be woagbugbɔ mi adzi o. 8 Ya ƒona yia afi si wòdi, eye èsea eƒe gbe, gake mènyana afi si wòtso kple afi si yim wòle o. Nenema kee ame si wodzi tso gbɔgbɔ me hã le.” 9 Nikodemo ɖo eŋu nɛ gblɔ be: “Aleke nu siawo ate ŋu adzɔe?” 10 Yesu ɖo eŋu nɛ gblɔ be: “Israel ƒe nufiala nènye, gake mènya nu siawo oa? 11 Vavã, vavã mele egblɔm na wò be: Nu si míenya lae míegblɔna, eye nu si míekpɔ la ŋue míeɖia ɖase le, gake miexɔa ɖase si míeɖina la o. 12 Ne meƒo nu tso anyigba dzi nuwo ŋu na mi, eye miexɔe se o ɖe, aleke miawɔ axɔe ase ne meƒo nu tso dziƒonuwo ŋu na mi? 13 Gawu la, ame aɖeke melia yi dziƒo o, negbe ame si ɖi tso dziƒo va la ko, si nye Amegbetɔvi la. 14 Eye abe ale si Mose kɔ da la ɖe dzi le gbedadaƒo ene la, nenema kee wòle be woakɔ Amegbetɔvi la hã ɖe dzii, 15 bene ame sia ame si xɔa edzi sena la nakpɔ agbe mavɔ. 16 “Elabena Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ. 17 Elabena Mawu dɔ Via ɖo ɖe xexea me, menye be wòadrɔ̃ ʋɔnu xexea o, ke boŋ be woaɖe xexea to eyama dzi. 18 Ame si ɖenɛ fiana be yexɔ edzi se la, womadrɔ̃ ʋɔnui o. Ame si meɖea xɔse fiana o la, wodrɔ̃ ʋɔnui xoxo, elabena meɖee fia be yexɔ Mawu ƒe Tenuvi la ƒe ŋkɔ dzi se o. 19 Ke nu si ta wole ʋɔnu drɔ̃m ɖo lae nye esi: kekeli la va xexea me, gake amewo lɔ̃ viviti la le esi teƒe be woalɔ̃ kekeli la, elabena woƒe dɔwɔwɔwo vɔ̃ɖi. 20 Elabena ame si wɔa nu gbegblẽwo la léa fu kekeli la, eye mevaa kekeli la gbɔ o, bene woagahe nya ɖe eƒe dɔwɔwɔwo ŋu o. 21 Gake ame si wɔa nu nyui la vaa kekeli la gbɔ, bene eƒe dɔwɔwɔwo nadze ƒãa be wowɔ ɖeka kple Mawu ƒe lɔlɔ̃nu.” 22 Le nu siawo megbe la, Yesu kple eƒe nusrɔ̃lawo yi Yudea nutoa me, eye wònɔ afi ma kpli wo hena ɣeyiɣi aɖe, eye wònɔ amewo nyrɔm. 23 Gake Yohanes hã nɔ amewo nyrɔm le Aenon, si te ɖe Salim ŋu, elabena tsi gbogbo aɖe nɔ afi ma, eye amewo yi edzi nɔ vavam, eye wònɔ wo nyrɔm; 24 elabena womekpɔ de Yohanes gaxɔ me haɖe o. 25 Eya ta nyaʋiʋli aɖe ɖo Yohanes ƒe nusrɔ̃lawo kple Yudatɔ aɖe dome le ame ɖokui ŋu kɔkɔ ƒe nya ŋuti. 26 Eya ta wova Yohanes gbɔ gblɔ nɛ be: “Rabi, ŋutsu si mia kplii mienɔ Yordan godo, si ŋu nèɖi ɖase le la, kpɔ ɖa, ele amewo nyrɔm, eye amewo katã le egbɔ yim.” 27 Yohanes ɖo eŋu gblɔ be: “Ame aɖeke mate ŋu axɔ naneke, ne menye dziƒoe wonae tsoe o. 28 Mia ŋutɔwo mieɖia ɖase nam be megblɔ be: Menye nyee nye Kristo la o, ke boŋ be: Ðe wodɔm ɖe ame ma ŋgɔ. 29 Ame si si ŋugbetɔ le la, eyae nye ŋugbetɔsrɔ̃. Gake ne ŋugbetɔsrɔ̃ la xɔlɔ̃ tsi tsitre hese ŋugbetɔsrɔ̃ ŋkɔ la, ekpɔa dzidzɔ gã aɖe le eƒe gbe ta. Eya ta nye dzidzɔ sia gba go. 30 Ele be ame ma ƒe dɔwɔwɔwo nanɔ dzidzim ɖe edzi, gake tɔnyewo ya nanɔ to yim.” 31 Ame si tso dziƒo va la ƒo ame bubuwo katã ta. Ame si tso anyigba dzi la, anyigba dzi wòtso, eye anyigba dzi nuwo ŋue wòƒoa nu tso. Ame si tso dziƒo va la ƒo ame bubuwo katã ta. 32 Nu si wòkpɔ hese la, nu ma ŋue wòɖia ɖase tso, gake ame aɖeke mele eƒe ɖaseɖiɖi la xɔm o. 33 Ame si xɔ eƒe ɖaseɖiɖia la, ame sia tsɔ eƒe nutrenu ɖo eŋu be Mawu nye nyateƒetɔ. 34 Elabena ame si Mawu dɔ la gblɔa Mawu ƒe nyawo, elabena medzidzea gbɔgbɔ la hafi tsɔnɛ nana o. 35 Fofo la lɔ̃ Vi la, eye wòtsɔ nuwo katã de esi. 36 Ame si ɖenɛ fiana be yexɔ Vi la dzi se la, agbe mavɔ le esi; ame si meɖoa to Vi la o la makpɔ agbe o, ke boŋ Mawu ƒe dɔmedzoe tsia edzi.


Wogblɔ bena: Xɔ Aƒetɔ Yesu Kristo dzi se, eye mia kple aƒewò me míakpɔ ɖeɖe.\nAmesi ke xɔe se, eye wode mawutsi ta nɛ la, woaxɔe ɖe agbe; ke amesi ke mexɔe se o la, wòabu fɔe.\n (Elabena amenuveve wotsɔ ɖe mi to xɔse me, eye esia la metso mia ŋutɔwo mia me o, Mawu ƒe nunanae; menye dɔwɔwɔ me wòtso o, bene amea ɖeke nagaƒo adegbe o.) Elabena eyama ƒe nuwɔwɔ míenye, wowɔ mí le Kristo Yesu me hena dɔ nyui wɔwɔ, siwo Mawu dzra ɖo ɖi, bene miazɔ le wo me la.\nYesu xɔ dzi, eye wògblɔ nɛ bena: Vavã, vavã mele egblɔm na wò bena: Ne womedzi ame tso dziƒo o la, mate ŋu akpa mawufiaɖuƒe la akpɔ o.\nEye azɔ, nuka wo nèle hehem ɖe megbea? Tsi tre, eye na woade mawutsi ta na wò, eye woaklɔ wò nuvɔ̃wo ɖa, eye nayɔ Aƒetɔ la ƒe ŋkɔa dzi.\n Eye kpɔ ɖa, sefialaa ɖe tsi tre le etem kpɔ gblɔ bena: Nufiala, nuka mawɔ, be manyi agbe mavɔ dome mahã? Eye wògblɔ nɛ bena: Nuka woŋlɔ ɖe segbalẽa me mahã? Aleke xlẽm nèlea? Eye wòɖo ŋu nɛ bena: Nalɔ̃ Aƒetɔ, wò Mawu, kple wò dzi blibo kple wò luʋɔ blibo kple wò ŋusẽ blibo kple wò tamesusu blibo, kpakple hawòvi, abe alesi nèlɔ̃a wò ŋutɔ ɖokuiwò ene. Eye wògblɔ nɛ bena: Eɖo ŋu nyuie; wɔ esia, eye nakpɔ agbe.\nEye ɣeyiɣi, siwo me womenya nu o la, Mawu ŋe aɖaba ƒu dzi; ke azɔ la ede se na amewo katã le afisiafi bena, woatrɔ le woƒe dziwo me;\nKe amea ɖe lagblɔ bena: Wò la xɔse le asiwò, eye nye la dɔwɔwɔwo le asinye. Fia wò xɔse dɔwɔwɔ manɔŋutɔ lam, eye nye hã mafia nye xɔse wò to nye dɔwɔwɔwo me.\nEyata megblɔ na mi bena, miaku ɖe miaƒe nuvɔ̃wo me; elabena ne miexɔe se bena, nyee nye esi o la, miaku ɖe miaƒe nuvɔ̃wo me.\n Nɔvinyewo, ne amea ɖe gblɔ be, xɔse le ye si, ke dɔwɔwɔwo mele esi o la, viɖe ka wònye mahã? Ɖe xɔse ma ate ŋu axɔe ɖe agbe mahã? Ne nɔviŋutsu alo nɔvinyɔnu le amama, eye gbesiagbe nuɖuɖu le wo hiãm, eye mia dome amea ɖe gblɔ na wo bena: Miheyi le ŋutifafa me, miƒu dzo, eye miɖu nu ɖi ƒo, gake miena nusiwo hiã ŋutilã o la, viɖe ka wònye mahã? Nenema ke xɔse hã, ne dɔwɔwɔwo mele eŋu o la, enye nu kuku le eɖokui me.\nVavã, vavã mele egblɔm na mi bena: Amesi xɔe se la, agbe mavɔ le esi.\n Yesu gblɔ nɛ bena: Nyee nye tsitretsitsi la kple agbe la; amesi xɔa dzinye sena la, ne eku hã la, anɔ agbe; eye amesiame, si le agbe, eye wòxɔa dzinye sena la, maku akpɔ o. Ele esia xɔm le sesema?\nAmea ɖeke meli, si yɔa wò ŋkɔ, eye wòtsona be, yeaku ɖe ŋuwò o; elabena èɣla wò ŋku me ɖe mí, eye nèna nu ti kɔ na mí ɖe miaƒe vodadawo me.\nEyata medoa dzi le nuwo katã me ɖe ame tiatiawo ta, bene woawo hã ƒe asi nasu xɔxɔ, si le Kristo Yesu me, kple ŋutikɔkɔe mavɔmavɔ la dzi.\n Elabena amesiwo wonya ɖi la, eɖo wo ɖi hã, bene woanye Via ƒe nɔnɔme tɔgbe, bene wòanye ŋgɔgbevi le nɔvi geɖewo dome. Ke amesiwo wòɖo ɖi la, woawo ke hã wòyɔ; ke amesiwo wòyɔ la, woawo ke hã wòtso afia na; ke amesiwo wòtso afia na la, woawo ke hã ŋuti wòkɔ.\nNye la metso tsi de mawutsi la na mi hena dzimetɔtrɔ; gake amesi le megbenye gbɔna la, tri akɔ wum, amesi ƒe atokotawo medzem be, matsɔ wo o la, eya atso Gbɔgbɔ kɔkɔe kple dzo ade mawutsi ta na mi;


2 Mose 12 | Biblia Le Internet Dzi | Xexe Yeye Gɔmeɖeɖe\n2 Mose 12:1-51\nŊutitotoŋkekenyui la ɖoɖo anyi (1-28)\nWoasisi ʋu ɖe ʋɔtrutiwo ŋuti (7)\nFuwɔame 10: wowu ŋgɔgbeviwo (29-32)\nWodze ʋuʋu gɔme (33-42)\nƑe 430 wu enu (40, 41)\nŊutitotoŋkekenyui ŋuti ɖoɖowo (43-51)\n12 Eye Yehowa gblɔ na Mose kple Aron le Egipte-nyigba dzi be: 2 “Ɣleti sia anye miaƒe ɣletiwo ƒe gbãtɔ. Eyae anye ɣleti gbãtɔ na mi le ƒea me.+ 3 Gblɔ na Israel ƒe ha blibo la katã be: ‘Le ɣleti sia ƒe ŋkeke ewolia dzi la, ame sia ame nalé alẽ ɖeka+ ɖe fofoa ƒe aƒe nu, aƒe ɖeka alẽ ɖeka. 4 Ke ne aƒea me tɔwo mesɔ gbɔ ate ŋu aɖu alẽ ɖeka o la, ekema woawo kple woƒe* aƒelika si tsɔ wo gbɔ la namae le woƒe aƒe me le ameawo* ƒe xexlẽme nu. Ne miele esia ŋu bum la, mibu lã ale si nu ame sia ame ate ŋu aɖu la ŋu. 5 Lãtsui si sɔ blibo,+ eye wòxɔ ƒe ɖeka lae mialé. Mitiae le alẽtsuiwo alo gbɔ̃tsuiwo dome. 6 Mikpɔ edzi va se ɖe ɣleti sia ƒe ŋkeke wuienelia dzi,+ eye Israel-viwo ƒe ha blibo la nawui le anyinutsyɔɣi.*+ 7 Eye woatsɔ ʋu la ƒe ɖe asisi ɖe aƒe si me woaɖui le la ƒe ʋɔtruti eveawo kple ʋɔtruti etametɔ ŋu.+ 8 “‘Woaɖu lã la le zã ma me.+ Woamèe le dzo nu, eye woatsɔ amɔwɔ maʋamaʋã bolo+ kple ama veve aɖui.+ 9 Migaɖu eƒe ɖeke mumu alo aɖae le tsi me o, ke boŋ mimèe dɔ nogo le dzo nu; ta kple afɔwo kpakple dɔmenuwo nanɔ eŋu hafi miamèe. 10 Migagblẽ eƒe ɖeke ɖi ŋu nake ɖe edzi o; ne eƒe ɖe susɔ ŋu ke ɖe edzi la, mitɔ dzoe.+ 11 Ale miaɖui nye esi: Mibla miaƒe aliwo dzi, mido afɔkpa, eye milé miaƒe atizɔtiwo ɖe asi; eye minɔ kplakplakpla dzi miaɖui. Yehowa ƒe Ŋutitotoŋkekenyui wònye. 12 Elabena mato Egipte-nyigba la dzi le zã sia me ahawu ŋgɔgbeviwo katã, amegbetɔwo kple lãwo siaa,+ le Egipte-nyigba dzi; eye madrɔ̃ ʋɔnu Egipte mawuwo katã.+ Nyee nye Yehowa. 13 Ʋu la nanye dzesi anɔ xɔ siwo me miele la ŋu; ale be ne mele nu gblẽm le Egipte-nyigba dzi, eye mekpɔ ʋua la, mato mia ŋu ayi, ale be fuwɔame la mava mia dzi ahagblẽ nu le mia ŋu o.+ 14 “‘Ŋkeke sia anye ŋkuɖodzi na mi, eye wòanye ŋkekenyui mianɔ ɖuɖum na Yehowa le miaƒe dzidzimewo katã me. Wòanye ɖoɖo na mi, eye mianɔ eɖum ɖaa. 15 Ŋkeke adre sɔŋ miaɖu amɔwɔ maʋamaʋã bolo.+ Ɛ̃, miaɖe amɔwɔ ʋaʋã ɖa le miaƒe aƒewo me le ŋkeke gbãtɔ dzi, elabena ame sia ame si aɖu nu ʋaʋã tso ŋkeke gbãtɔ dzi va se ɖe ŋkeke adrelia dzi la, woatsrɔ̃ ame* ma ɖa le Israel. 16 Miwɔ takpekpe kɔkɔe le ŋkeke gbãtɔ dzi, eye migawɔ takpekpe kɔkɔe le ŋkeke adrelia hã dzi. Womawɔ dɔ aɖeke le ŋkeke siawo dzi o.+ Negbe nu si wòhiã be ame sia ame* naɖu la koe miaɖa. 17 “‘Miaɖu Amɔwɔ Maʋamaʋã Bolo Ŋkekenyui la,+ elabena ŋkeke sia tututu dzie makplɔ miaƒe amehawo* adzoe le Egipte-nyigba dzi. Minɔ ŋkeke sia ɖum le miaƒe dzidzimewo katã me wòanye ɖoɖo na mi ɖaa. 18 Miɖu amɔwɔ maʋamaʋã bolo le ɣleti gbãtɔ ƒe ŋkeke wuienelia ƒe fiẽ va se ɖe ɣletia ƒe ŋkeke blaeve vɔ ɖekɛlia ƒe fiẽ.+ 19 Ŋkeke adre sɔŋ womakpɔ amɔwɔ ʋaʋã le miaƒe aƒewo me o, elabena ame sia ame si aɖu nu ʋaʋã aɖe la, eɖanye amedzro alo Israel vidzidzi o,+ woatsrɔ̃ ame* ma ɖa le Israel ƒe ha la dome.+ 20 Migaɖu nu ʋaʋã aɖeke o. Amɔwɔ maʋamaʋã bolo miaɖu le mia nɔƒewo katã.’” 21 Enumake Mose yɔ Israel ƒe ametsitsiwo katã+ gblɔ na wo be: “Miyi ɖalé lãtsuiwo* le miaƒe ƒomeawo nu, ne miawu Ŋutitotovɔsalã la. 22 Eye mianyrɔ isop gbe babla ɖe ʋu la me le agba me, eye miatsɔe asisi ɖe ʋɔtruti etametɔ kple ʋɔtruti eveawo ŋu; mia dometɔ aɖeke megado go le eƒe me o va se ɖe esime ŋu ke. 23 Ekema ne Yehowa va to anyigba la dzi be yeawɔ fu Egiptetɔwo, eye wòkpɔ ʋu la le ʋɔtruti etametɔa kple ʋɔtruti eveawo ŋu la, ekema Yehowa ato miaƒe ʋɔtru la ŋuti, eye maɖe mɔ be gbegblẽ la nage ɖe miaƒe aƒewo me o.+ 24 “Mia kple mia viwo milé ɖoɖo sia me ɖe asi ɖaa.+ 25 Eye ne mieva anyigba si Yehowa le mia na ge dzi, abe ale si wògblɔe ene la, milé wɔna sia me ɖe asi.+ 26 Eye ne mia viwo va bia mi be, ‘Nu kae wɔna sia fia na mi?’+ hã la, 27 ekema miaɖo eŋu be: ‘Ŋutitoto ƒe vɔsae wònye na Yehowa, ame si to Israel-viwo ƒe aƒewo ŋu le Egipte esime wòhe fuwɔame va Egiptetɔwo dzi, ke ekpɔ míaƒe aƒewo ya ta.’” Eye dukɔ la bɔbɔ hede ta agu. 28 Ale Israel-viwo yi ɖawɔ abe ale si tututu Yehowa de se na Mose kple Aron ene.+ Nenema pɛpɛpɛ wowɔ. 29 Eye le zã titina la, Yehowa wu ŋgɔgbeviwo katã le Egipte-nyigba dzi,+ tso Farao si bɔbɔ nɔ eƒe fiazikpui dzi la ƒe ŋgɔgbevi dzi va ɖo aboyome si le gaxɔ* me ƒe ŋgɔgbevi dzi va se ɖe lãwo ƒe ŋgɔgbeviwo katã dzi.+ 30 Farao, eƒe subɔviwo katã kple Egiptetɔ bubuawo katã fɔ le zã me; eye avifafa de dzi bobobo le Egiptetɔwo dome, elabena aƒe aɖeke meli si me ame meku le o.+ 31 Enumake Farao yɔ Mose kple Aron+ le zãa me gblɔ be: “Mitso, mia kple Israel-vi bubuawo midzo le nye dukɔ la me. Miyi ɖasubɔ Yehowa abe ale si miegblɔe ene.+ 32 Mikplɔ miaƒe alẽhawo kple nyihawo hã yii abe ale si miegblɔe ene.+ Ke miyra nye hã.” 33 Eye Egiptetɔwo ƒo du ɖe dukɔ la nu be woadzo kaba+ le anyigba la dzi hegblɔ be: “Elabena mí katã míeku vɔ!”+ 34 Eya ta dukɔ la tsɔ woƒe amɔwɔ maʋamaʋã kpakple woƒe amɔwɔbluzewo* bla ɖe woƒe avɔwo me tsɔ ɖo abɔta. 35 Eye Israel-viwo wɔ abe ale si Mose gblɔe ene, eye wobia klosalonuwo, sikanuwo kple awuwo Egiptetɔwo.+ 36 Yehowa na Egiptetɔwo ve dukɔ la nu, eye wotsɔ nu siwo wobia la na wo; ale woha Egiptetɔwo.+ 37 Eye Israel-viwo dze mɔ tso Ramses+ ɖo ta Sukot;+ woade ŋutsu afɔzɔla akpe alafa ade, womexlẽ ɖeviwo o.+ 38 Eye ame vovovowo ƒe ha*+ gã aɖe hã yi kpli wo, eye wokplɔ alẽwo kple nyiwo ɖe asi, wonye lãha gã aɖe ŋutɔ. 39 Le mɔa dzi la, wotsɔ amɔwɔ si wotsɔ tso Egipte la mè amɔwɔ maʋamaʋã bolo nogoewo. Amɔwɔ la meʋã o, elabena ɖe wonya wo le Egipte kpata, eye womekpɔ asinu ɖa nu ɖe asi o.+ 40 Ɣeyiɣi si Israel-viwo, si nye dukɔ si nɔ Egipte, nɔ dzronyigba dzi+ la katã le ƒe alafa ene blaetɔ̃.+ 41 Eye le ƒe alafa ene blaetɔ̃awo ƒe nuwuwu, le gbe ma gbe tututu la, Yehowa ƒe amehawo* katã ʋu dzo le Egipte-nyigba dzi. 42 Enye zã si woaɖu ale si Yehowa kplɔ wo dzoe le Egipte-nyigba dzi la ƒe ŋkekenyui. Israel-viwo katã aɖo ŋku zã sia dzi atsɔ ade bubu Yehowa ŋu le woƒe dzidzimewo katã me.+ 43 Eye Yehowa gblɔ na Mose kple Aron be, “Esiae nye Ŋutitotoŋkekenyui la ŋuti ɖoɖo: Amedzro aɖeke mekpɔ mɔ aɖui o.+ 44 Ke ne ame aɖe tsɔ ga ƒle kluvi aɖe la, ekema wòatso aʋa nɛ.+ Ema ko hafi wòkpɔ mɔ aɖui. 45 Amedzro si va tsi mia gbɔ kple apadɔwɔla mekpɔ mɔ aɖui o. 46 Miɖu alẽvi la le aƒe ɖeka me. Migatsɔ lã la ƒe ɖeke do go le aƒea me yi xexe o. Eye migagbã eƒe ƒu aɖeke o.+ 47 Israel ƒe ha blibo la katã naɖu ŋkekenyui la. 48 Ke ne amedzro si le gbɔwò di vevie be yeaɖu Ŋutitotoŋkekenyui na Yehowa la, ekema eƒe me ŋutsuwo katã natso aʋa. Ema ko hafi wòate ŋu aɖui, eye wòazu abe Israel vidzidzi ene. Ke aʋamatsomatsotɔ aɖeke mekpɔ mɔ aɖui o.+ 49 Se ɖeka nakplɔ dumevi kple amedzro si le mia dome la siaa.”+ 50 Eye Israel-viwo katã wɔ abe ale si tututu Yehowa de se na Mose kple Aron ene. Nenema pɛpɛpɛ wowɔ. 51 Eye gbe ma gbe tututu la, Yehowa kplɔ Israel-viwo kple woƒe amehawo* dzoe le Egipte-nyigba la dzi.\n^ Egɔmeɖeɖe tẽe, “eya kple eƒe.”\n^ Efia, alẽtsui alo gbɔ̃tsui.\n^ Egɔmeɖeɖe tẽe, “aƒe si ɖi tsido.”\n^ Esia fia, ame siwo menye Israel-viwo o ƒe ha, siwo dome Egiptetɔwo hã le.


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nNƆNƆMETATA kae nya “hell” hena vaa wò susu me? Ðe nèbu hell be enye teƒe ŋutɔŋutɔ si dzo kple dzokpe le bibim le, si me funyafunya kple vevesese heliheli le tegbeea? Alo ɖe wòanye be hell nye nɔnɔme aɖe ƒe kpɔɖeŋunuɖɔɖɔa?\nƑe alafa geɖewoe nye esia la, Kristodukɔa kplɔlawo xɔe se be hell nye teƒe si dzo le, si me funyafunyawɔame sesẽ le, eye be afimae nuvɔ̃wɔlawo ayi godoo. Nukpɔsusu sia gabɔ kokoko ɖe subɔsubɔha bubu geɖewo hã me. U.S.News & World Report gblɔ be: “Kristotɔnyenye anya wɔe be hell, va zu nya nyanyɛ, gake menye eya ɖeɖeko mee woxɔ nufiafia sia dzi se le o. Fukpekpe heliheli le ku megbe ƒe nufiafia sia le xexeame subɔsubɔha gã ɖesiaɖe kloe me, eye wòle sueawo hã me.” Hindutɔwo, Buddhatɔwo, Moslemtɔwo, Jaintɔwo kple Taotɔwo xɔ hell nufiafia ƒomevi aɖe dzi se.\nGake gɔmesese bubu va le hell ŋu le egbeŋkekeawo me. Magazine si míeyɔ va yi la gblɔ be: “Togbɔ be amewo gakpɔtɔ xɔe se be enye teƒe si dzo le bibim le gbesiagbe hã la, wova le ebum le egbeɣeyiɣiawo me be hell ƒe toheƒe mavɔ nyenye ƒe nukpɔsusua mesɔ o, si le fiafiam be, hell manye teƒe si dzo le bibim le kokoko o.”\nYesutɔwo ƒe magazine si nye La Civiltà Cattolica gblɔ be: “Anye fuflu . . . ne woabui be Mawu ato gbɔgbɔ vɔ̃wo dzi awɔ funyafunya si dziŋɔ ame vɔ̃ɖiwo, abe wo dada ɖe dzo me ene.” Egblɔ kpee be: “Menye teƒe aɖee hell nye o ke boŋ enye nɔnɔme aɖe, si me amesi mele kadodo aɖeke me kple Mawu o la kpea dzimaɖitsitsi ƒe fu le.” Papa John Paul II gblɔ le 1999 me be: “Le esi teƒe be hell nanye teƒe aɖe la, efia nɔnɔme aɖe boŋ si me amesiwo ɖoe kplikpaa ɖe wo ɖokui ɖa bliboe tso Mawu si nye agbe kple dzidzɔ dzɔtsoƒe ŋu la nɔna.” Egblɔ tso nukpɔsusu si nye be hell nye teƒe si dzo le ŋu be: “Woɖe agbenɔnɔ Mawu manɔmee ƒe dzodzodzoetsitsi kple toflokonyenye fia.” Sɔleme-ŋutinyaŋlɔla Martin Marty gblɔ be: Ne ɖe papa la ɖɔ hell be “teƒe si dzo le bibim le vlavlavla eye abosam do awu dzĩ le eme helé gaflo lɔbɔ aɖe ɖe asi la, amewo maxɔe ase o.”\nNukpɔsusu yeye mawo tɔgbe le subɔsubɔha bubuwo hã si sum. England Sɔlemeha ƒe nufiafiamekuha ka nya ta be: “Menye teƒe si wowɔa funyafunya ame le tegbee ye hell nye o, ke boŋ enye amesiwo ɖoe koŋ tsitre ɖe Mawu ŋu ɖikaa ƒe nuwuƒe matrɔmatrɔ.”\nUnited States Episcopal Sɔlemeha ƒe nufiafiamekuha ɖe hell gɔme be “ku mavɔ le esi míegbe Mawu ta.” U.S.News & World Report, gblɔ be, ame geɖe le nukpɔsusu si nye be, “tsɔtsrɔ̃ mavɔe nye ame vɔ̃ɖiwo ƒe nuwuwu, ke menye fukpekpe tegbee o la dom ɖe ŋgɔ. . . . [Wole] eʋlim be ɖeko hell ƒe ‘dzo bibia’ afia amesiwo ɖoe kplikpaa gbe Mawu la ƒe ku ko evɔ.”\nTogbɔ be egbea ame geɖe megadi be yewoaxɔ edzi se be hell nye teƒe si dzo kple dzokpe le o hã la, ame geɖe gaxɔe se kokoko be hell nye teƒe ŋutɔŋutɔ aɖe si wowɔa funyafunya ame le. Albert Mohler si le Anyiehe Baptist Osɔfosuku si le Louisville, Kentucky, U.S.A., gblɔ be: “Ŋɔŋlɔa ƒo nu tso hell ŋu wòdze ƒã be enye teƒe ŋutɔŋutɔ aɖe si wowɔa funyafunya amewo le le dzo me.” Eye nyatakaka si nye The Nature of Hell, si nye hell ŋuti numekuku si Evangelika Osɔfowo ƒe Numekuha wɔ la gblɔ be: “Hell nye nugbegbe le ame gbɔ kple funyafunyawɔame ƒe veve si wosena.” Egblɔ kpee be: “Nuvɔ̃ si wowɔ le anyigba dzi ƒe kpekpeme dzie tohehe kple fukpekpe le hell ƒe sesẽme nɔa te ɖo.”\nNyabiasea gali kokoko be, ɖe hell nye teƒe si wowɔa funyafunya ame le tegbee alo tsrɔ̃a ame lea? Alo kaklã ɖa tso Mawu gbɔ ƒe nɔnɔme koe wònyea? Nuka tututue nye hell?\nHell ƒe Dzo Ƒe Nufiafia Dzɔtsoƒe me Dzodzro Kpuie\nƔEKAƔIE amesiwo be Kristotɔwoe yewonye la xɔ hell ƒe dzomavɔa dzi se? Yesu Kristo kple eƒe apostolowo ƒe ku megbee. “Franseawo ƒe Encyclopædia Universalis gblɔ be Apocalypse of Peter (ƒe alafa evelia M.Ŋ.) ye nye Kristotɔwo ƒe nuŋlɔɖi [kpakpa] gbãtɔ si ƒo nu tso tohehe kple funyafunya wɔwɔ nuvɔ̃wɔlawo le hell ŋu.”\nGake menye amesiamee lɔ̃ ɖe nya ɖeka dzi ku ɖe hell ŋu le Sɔlemeha Fofo gbãtɔwo dome o. Justin Martyr, Clement si tso Alexandria, Tertullian, kple Cyprian xɔe se be hell nye teƒe si dzo bina le. Origen kple mawunyaŋununyala Gregory si tso Nyssa bui be hell nye teƒe si klã ɖa tso Mawu gbɔ—si nye gbɔgbɔ me fukpekpe. Gake Augustine si tso Hippo xɔe se be gbɔgbɔ kple ŋutilã me fukpekpe siaae le hell—si nye nukpɔsusu si dzi ame geɖe lɔ̃ ɖo. Nufialagã J.N.D. Kelly ŋlɔ be: “Kaka ƒe alafa atɔ̃lia naɖo la, nufiafia kpaɖii si nye be mɔnukpɔkpɔ bubu aɖeke magasu nuvɔ̃wɔlawo si le woƒe ku megbe o eye be dzo si afiã wo hã matsi gbeɖe o, la xɔ afisiafi.”\nLe ƒe alafa 16 lia me la, Protestanttɔ ɖɔɖɔɖowɔlawo abe Martin Luther kple John Calvin ene, se funyafunyawɔame le hell ƒe dzo gɔme be enye kaklã ɖa le Mawu ŋu tegbee ƒe kpɔɖeŋu. Gake nukpɔsusu si nye be hell nye teƒe si wowɔa funyafunya ame le trɔ gbɔ le ƒe alafa eve siwo kplɔe ɖo la me. Protestanttɔ mawunyagblɔla Jonathan Edwards ƒoa nu tso hell ŋu le mɔ aɖe nu si naa vɔvɔ̃ ɖoa ƒe alafa 18 lia me Amerikatɔwo vevie.\nGake le ema megbe kpuie la, hell ƒe dzo nufiafia la dze bubu gɔme vivivi. U.S.News & World Report gblɔ be “hell bu keŋkeŋ le ƒe alafa 20 lia me kloe.”\nJustin Martyr xɔe se be hell nye teƒe si dzo bina le\nAugustine si tso Hippo bu be gbɔgbɔ kple ŋutilã me fu siaae wokpena le hell\nƉoe Ɖe Amewo Ɖoe Ɖe Amewo Nukae Dzɔ ɖe Hell ƒe Dzoa Dzi?\nw02 7/15 axa 3-4


Fifia Mekpɔe Be Mate Ŋu Akpe Ðe Amewo Ŋu\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (Ɣi) Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Marathi Maya Mizo Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Vietnamese Xhosa Yoruba Zapotec (Isthmus) Zulu\nAbe Ale Si Julio Corio Gblɔe Ene\nƑE SI ME WODZII: 1981\nDUKƆ SI ME WÒTSO: GUATEMALA\nAME SI WÒNYE TSÃ: ETO NƆNƆME SESẼWO ME LE ÐEVIME\nWodzim le Acul, si nye du saɖeaga aɖe si le Guatemala ƒe tonuto siwo le ɣetoɖoƒe gome. Hlɔ̃ si me tɔwo woyɔna be Ixil, si nye Mayawo ƒe dzidzimeviwo la mee dzinyelawo tso. Medoa Spaingbe, eye medoa mía degbea hã tso ɖevime ke. Guatemala ƒe dukɔmeviʋa si xɔ ƒe 36 la ƒe ɣeyiɣi dziŋɔ aɖe mee wodzim. Wowu Ixiltɔ geɖewo ɣemaɣi.\nEsi mexɔ ƒe ene la, fonye si xɔ ƒe adre ɣemaɣi la nɔ fefem kple bɔmb si wodana kple asi eye kasia bɔmb la wó. Bɔmb la ƒe wòwó na nye ŋkuwo gbã, eye nublanuitɔe la, fonyea ya ƒe agbe tsi eme. Esia megbe la, wokplɔm yi ɖevi ŋkuagbãtɔwo dzi kpɔƒe si le Guatemala City la me, eye afi mae mesrɔ̃ ŋkunɔwo ƒe agbalẽ xexlẽ le. Esi menɔ afi ma la, nyemenya susu si koŋ tae míaƒe nufialawo de se nam be nyemaganɔ dze ɖom kple ɖevi bubuawo o, eye nye sukuhatiwo hã ƒoa asa nam. Esia nana metsia akogo, eya ta mekpɔa mɔ na ɣleti eve ƒe mɔkeke si míexɔna ƒe sia ƒe la vevie be maɖanɔ danye si lɔ̃m hesea veve ɖe nunye la gbɔ le aƒe me. Nublanuitɔe la, danye ku esi mexɔ ƒe ewo. Nye dzi gbã gudugudu, elabena mese le ɖokuinye me be ame ɖeka pɛ si lɔ̃m le agbe sia me la ku gblẽm ɖi.\nEsi mexɔ ƒe 11 la, metrɔ yi mía de eye meɖanɔ fonye aɖe si mía kplii míenye fofoviwo la kple eƒe ƒomea gbɔ. Wokpɔ nye gbe sia gbe nuhiahiãwo gbɔ nam, gake ame aɖeke mete ŋu fa akɔ nam o. Ɣeaɖewoɣi la, menɔa avi dzi biaa Mawu be: “Nu ka tae danye ku? Nu ka tae mezu ŋkuagbãtɔ?” Amewo gblɔ nam be Mawu ƒe lɔlɔ̃nue wònye be vɔ̃ mawo dzɔ ɖe dzinye. Esia na meƒo nya ta be Mawu mesea veve ɖe ame nu o, eye mewɔa nu si le eteƒe o. Nu si ta nyemewu ɖokuinye o koe nye be nyemekpɔ mɔ si dzi mato awɔ esia o.\nEsi menye ŋkuagbãtɔ ta la, enɔ bɔbɔe be amewo nawɔ nu vevim ahawɔ ŋlɔmi le ŋunye. Wodɔ gbɔnye sesẽe zi geɖe le nye ɖevime. Nyemeƒo nu tso nu vlo mawo ŋu na ame aɖeke kpɔ o, elabena mesusu be ame aɖeke made nu eme nam o. Ƒãa hafi amewo ƒoa nu kplim, eye nyemeɖoa dze kple ame aɖeke o. Meɖea ɖokuinye ɖe aga heléa blanui, eye nyemeka ɖe ame aɖeke dzi o.\nEsime menye ƒewuivi dzaa la, Yehowa Ðasefo eve (siwo nye srɔ̃tɔwo) la va gbɔnye le suku, le gbɔɖemeɣi. Míaƒe nufialawo dometɔ ɖeka si sea veve ɖe nunye lae bia tso wo si be woava kpɔm ɖa. Woƒo nu tso ŋugbedodo si le Biblia me be woava fɔ ame siwo ku la ɖe tsitre eye ŋkuagbãtɔwo ƒe ŋku aʋu la ŋu nam. (Yesaya 35:5; Yohanes 5:28, 29) Nu si wofiam la do dzidzɔ nam, gake esesẽ nam be maɖo dze kpli wo, le esi nuƒoƒo na amewo memam o ta. Eye togbɔ be esesẽ nam be maɖo dze kpli wo hã la, woƒe dɔme trɔ ɖe ŋunye eye wokua kutri vaa gbɔnye hegbɔa dzi ɖi dzroa Biblia me kplim. Be atsu kple asi sia nava míaƒe dua me la, wozɔna kilometa 10 kple edzivɔ hetoa tonutowo me hafi va ɖoa gbɔnye.\nFonyea ɖɔ wo be woƒe dzedzeme nya kpɔ gake nu mede wo dzi o. Ke hã wotsɔa ɖe le eme nam ɣesiaɣi, eye wotsɔa nunana suesuesuewo vɛ nam. Mekpɔe be Kristotɔ vavãwo koe ate ŋu atsɔ ɖe le eme na ame alea.\nŊkunɔwo ƒe agbalẽwoe mezã tsɔ srɔ̃ Biblia. Togbɔ be mese nu siwo srɔ̃m menɔ gɔme hã la, le ememe la, esesẽ nam be malɔ̃ ɖe nufiafia aɖewo dzi. Le kpɔɖeŋu me, bebli hafi mexɔe se be Mawu tsɔ ɖe le eme nam vavã, eye esesẽ nam be maxɔe ase be amewo hã ate ŋu atsɔ ɖe le eme nam nenema ke. Azɔ hã, mese nu si tae Yehowa ɖe mɔ ɖe vɔ̃ɖinyenye ŋu hena ɣeyiɣi aɖe la gɔme, ke hã esesẽ nam be maxɔe ase be enye Fofo lɔ̃ame vavã. *\nVivivi la, nu siwo srɔ̃m menɔ le Biblia me la kpe ɖe ŋunye metrɔ nye susu. Le kpɔɖeŋu me, mesrɔ̃e be Mawu sea veve ɖe ame siwo le fu kpem la nu ŋutɔ. Esi amewo nɔ fu wɔm esubɔlawo la, egblɔ be: “Mekpɔ nye dukɔ . . . ƒe fukpekpe la keŋ, eye . . . menya fu siwo kpem wole la nyuie.” (2 Mose 3:7) Esi meva nya nu tso Yehowa ƒe nɔnɔme nyoameŋuawo ŋu nyuie la, esia ʋãm metsɔ nye agbe ɖe adzɔgbe nɛ. Mexɔ nyɔnyrɔ zu Yehowa Ðasefo le ƒe 1998 me.\nMía kple nɔviŋutsu si xɔm ɖe eƒe ƒomea me\nAnɔ abe ƒe ɖeka ene le nye nyɔnyrɔxɔxɔ megbe la, meyi ɖanɔ ŋkunɔwo ƒe suku aɖe dem le afi si te ɖe Escuintla dugã la ŋu. Hame si le afi ma ƒe hamemetsitsi aɖe se nu tso fu si gbegbe mekpena hafi dea Kristotɔwo ƒe kpekpewo esime menɔ mía de la ŋu. Nya lae nye be, hafi made kpekpeawo le hame si tsɔ gbɔnye wu me la, ele nam be mato tonuto ma si me Ðasefo atsu kple asi siwo srɔ̃ nu kplim tona vaa gbɔnye la me, eye mɔa zɔzɔ sesẽna nam ŋutɔ. Esia ta, hamemetsitsia na meɖanɔ Ðasefowo ƒe ƒome aɖe si lɔ̃ faa be yewoaxɔm la gbɔ le Escuintla, eye wokpena ɖe ŋunye medea hamea ƒe kpekpewo. Woyi edzi le be lém nam abe woƒe ƒomea me tɔ ɖekae menye ene va de asi na egbe.\nLɔlɔ̃ vavã si hamea me tɔwo ɖe fiam la ƒe kpɔɖeŋu bubu geɖewo gali. Esiawo katã na meka ɖe edzi be Yehowa Ðasefowoe nye Kristotɔ vavãwo, eye nye hã menye wo dometɔ ɖeka.—Yohanes 13:34, 35.\nNyemegasena le ɖokuinye me be menye mɔkpɔkpɔmanɔsitɔ alo ame si mele ɖeke me o. Fifia taɖodzinu le nye agbe ŋu. Esi metsɔ Biblia fiafia dɔ si Yehowa Ðasefowo wɔna la wɔ nye agbemedɔe ta la, nyemegabua nye wɔametɔnyenyea ŋu fũu o, ke boŋ nye susu katã le ale si makpe ɖe amewo ŋu woanya Biblia me nyateƒe xɔasiawo la ŋu. Gakpe ɖe eŋu la, mɔnukpɔkpɔ su asinye mezu hamemetsitsi le míaƒe hamea me eye meƒoa nufiamenuƒo siwo wotu ɖe Biblia dzi la le hame siwo le míaƒe nutoa me hã me. Mɔnukpɔkpɔ sua asinye gɔ̃ hã meƒoa nuƒowo le nutome gã takpekpe siwo ame akpe geɖe dena la me.\nMele ŋkunɔwo ƒe Biblia zãm tsɔ le nu fiam\nLe ƒe 2010 me la, mede Subɔsubɔdɔ Ƒe Hehenasuku (si woyɔna fifia be Fiaɖuƒe Nyanyuigblɔlawo Ƒe Suku) le El Salvador. Suku sia kpe ɖe ŋunye be mawɔ dɔ siwo wode asi nam le hamea me la nyuie wu. Hehe si mexɔ le sukua me la na mekpɔe be Yehowa Mawu dea asixɔxɔ ŋunye ŋutɔ eye wòlɔ̃m vevie, eye ate ŋu ana ame ƒomevi ɖe sia ɖe nadze na eƒe dɔa wɔwɔ.\nYesu gblɔ be: “Dzidzɔ geɖe le nunana me wu nuxɔxɔ.” (Dɔwɔwɔwo 20:35) Egbea, mate ŋu agblɔ kple kakaɖedzi be mele dzidzɔ kpɔm. Azɔ hã, tsã la, nyemebui kpɔ be mate ŋu akpe ɖe amewo ŋu o, gake fifia mekpɔe be mate ŋu akpe ɖe amewo ŋu.\n^ mm. 13 Àte ŋu axlẽ nu geɖe tso nu si tae Mawu ɖe mɔ ɖe vɔ̃ɖinyenye ŋu le agbalẽ si nye Nuka Tututue Nye Biblia ƒe Nufiafia? ƒe ta 11 lia me. Yehowa Ðasefowoe tae.


Why Does God Allow Suffering? | Ask God\nNyabiase Etɔ̃lia: Nu Ka Tae Mawu Ðe Mɔ Mele Fu Kpem?\nIAN fofo nye aha tsu nola. Togbɔ be agbemenuhiahiãwo su Ian si tso eƒe ɖevime hã la, ale si fofoa metsɔ ɖeke le eme nɛ o la te ɖe edzi. Ian gblɔ be: “Nyemelɔ̃ eƒe nya o, vevietɔ le eƒe ahanonoa kple ale si wòwɔa nu ɖe danye ŋu ta.” Esi Ian tsi la, eva nɔ ɖi kem nenye be Mawu li vavã. Ebiaa eɖokui be, “‘Ne Mawu li vavã la, ke nu ka tae wòɖe mɔ fukpekpe li?’”\nNe mèle kuxi boo aɖeke me tom o gɔ̃ hã la, ɖewohĩ etena ɖe dziwò ŋutɔ ne èkpɔ ame maɖifɔwo wole fu kpem. Ke hã, abe ale si wòle le Ian gome ene la, nu si tae míekpea fu ɖo la gɔme sese anɔ vevie na wò wu nenye be wò ŋutɔ èle kuxi sesẽwo me tom alo wò ame vevi aɖe dze dɔ alo ku.\nAme aɖewo xɔe se be Mawu ɖe mɔ ɖe fukpekpe nu be yeafia ale si míabɔbɔ mía ɖokui ahase veve ɖe ame nui la mí. Ame bubuwo susui be amewo kpea fu fifia ɖe agbe si wonɔ kpɔ hafi gava dzɔ la ta.\nAmegbetɔwo ƒe fukpekpewo mewɔa dɔ ɖe Mawu dzi o, eya ta asesẽ be míalɔ̃e. Afia hã be Mawu nye ŋutasẽla.\nBiblia na eme kɔ ƒãa be menye Mawue nana amegbetɔwo kpea fu o. Biblia gblɔ be: “Ne ame aɖe le tetekpɔ me tom la, negagblɔ be: ‘Mawue le teyem kpɔ’ o. Elabena womate ŋu atsɔ nu vɔ̃ɖiwo ate Mawu kpɔ o, eye eya ŋutɔ hã metea ame aɖeke kpɔ o.” (Yakobo 1:13) Le nyateƒe me la, dzixɔse si nye be Mawue nana míekpea fu la mewɔ ɖeka kple ale si Biblia ɖɔ Mawui o. Le mɔ ka nu?\nMawu ƒe nɔnɔme vevitɔwo dometɔ ɖekae nye lɔlɔ̃. (1 Yohanes 4:8) Biblia gblɔ tso Mawu ŋu be esea veve ɖe mía nu abe ale si vidada sena le eɖokui me ɖe via nu ene tsɔ te gbe ɖe nya ma dzi. Mawu bia bena: “Ðe nyɔnu aŋlɔ eƒe vidzĩe be, eye eƒe dɔme agbe tɔtrɔ ɖe eƒe dɔmevi ŋua? Ne woawo ŋlɔe be hã, nyea nyemaŋlɔ wò be o!” (Yesaya 49:15) Ðe nèsusui be vidada si lɔ̃a via aɖoe koŋ awɔ nu vevi via? Ao, ɖe wòadze agbagba ana gbɔdzɔe boŋ. Nenema kee Mawu hã mehea fukpekpe vaa ame maɖifɔwo dzi o.—1 Mose 18:25.\nTogbɔ be ele alea hã la, ame maɖifɔwo le fu kpem kokoko. Ðewohĩ àbia be, ‘Ne Mawu tsɔa ɖe le eme na mí, eye wònye ŋusẽkatãtɔ la, ke nu ka tae meɖe nu siwo gbɔ fukpekpewo tsona la ɖa o?’\nSusu nyui aɖewo tae Mawu ɖe mɔ míele fu kpem fifia ɖo. Bu wo dometɔ ɖeka ko ŋu kpɔ: Zi geɖe la, amewoe nana ame bubuwo kpea fu. Ŋlɔmiwɔlawo kple ŋutasẽla geɖe siwo nana amewo sea veve la gbe dzimetɔtrɔ. Eya ta be Mawu naɖe nu siwo koŋ gbɔ fukpekpe tso dometɔ ɖeka ɖa la, ele be wòatsrɔ̃ ame mawo ƒomevi.\nEsi apostolo Petro nɔ nu si tae Mawu metsrɔ̃ ame vɔ̃ɖiwo haɖe o me ɖem la, eŋlɔ bena: “Yehowa mele wɔwɔm blewu le eƒe ŋugbedodo la ŋu abe ale si ame aɖewo se blewuwɔwɔ gɔme ene o, ke boŋ egbɔa dzi ɖi na mi, elabena medi be ame aɖeke natsrɔ̃ o, ke boŋ edi be amewo katã naɖo dzimetɔtrɔ gbɔ.” (2 Petro 3:9) Lɔlɔ̃ kple nublanuikpɔkpɔ tae Yehowa Mawu gbɔ dzi blewu ɖo.\nGake eteƒe madidi o, Yehowa Mawu aɖe afɔ. Atsɔ “xaxa aɖo eteƒe na ame siwo hea xaxa vaa” ame maɖifɔwo dzi. Ame siwo nana amewo kpea fu madzemadzee la “akpɔ tsɔtsrɔ̃ mavɔ ƒe tohehe.”—2 Tesalonikatɔwo 1:6-9.\nIan, ame si ƒe nya míegblɔ va yi la, kpɔ ŋuɖoɖo fakɔnamewo na eƒe nyabiase siwo ku ɖe fukpekpe ŋu. Nu si wòsrɔ̃ la trɔ eƒe agbenɔnɔ. Àte ŋu axlẽ nu tso eŋu le magazine sia ƒe axa 13 lia.\nNu Kae Yesu Gblɔ Tso Fukpekpe Ŋu?\nYesu mebu fɔ Mawu ɖe eŋɔlimetɔwo ƒe fukpekpewo ta o. Nu siwo wòwɔ boŋue nye esiwo gbɔna.\nYesu ɖee fia be Mawu metsɔa fukpekpe hea to na ame maɖifɔwo o. Yesu da gbe le dɔnɔwo, atatututɔwo kple ŋkuagbãtɔwo ŋu. (Mateo 15:30) Eƒe nukunuwo fia nyateƒenya vevi eve aɖewo mí: Gbã la, Yesu mezã ŋusẽ si Mawu nae la tsɔ he fukpekpe va amewo dzii o, etsɔe lé woƒe fukpekpewo nu boŋ. Evelia, Yesu se veve ɖe ame siwo ŋu wòda gbe le la nu. Esi wòkpɔ amewo wonɔ fu kpem la, “woƒe nu wɔ nublanui” nɛ. (Mateo 20:29-34) Yesu ɖe ale si Fofoa sena le eɖokui me ɖe amewo ƒe fukpekpewo ŋu la fia bliboe. Eya ta le nya siwo Yesu gblɔ kple nu siwo wòwɔ me la, míekpɔe be amewo ƒe vevesese teƒe kpɔkpɔ tena ɖe Mawu dzi, eye edi be yeana gbɔdzɔe wo.—Yohanes 14:7, 9.\nYesu ɖee fia be Satana Abosam koŋ gbɔe amegbetɔƒomea ƒe fukpekpewo tso. Yesu gblɔ be: “Amewulae ame ma nye tso gɔmedzedzea me.” (Yohanes 8:44) Yesu ɖee fia hã be Satana Abosam ye nye “xexe sia dzi ɖula,” eye eyae le “anyigba dzi nɔlawo katã blem.”—Yohanes 12:31; Nyaɖeɖefia 12:9.\nYesu na míele mɔ kpɔm na ɣeyiɣi si me fukpekpewo katã nu ayi. Efia eyomedzelawo be woado gbe ɖa be: “Mía Fofo si le dziƒowo, . . . wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mateo 6:9, 10) Ne Mawu ƒe Fiaɖuƒea va la, fukpekpe maganɔ anyigba dzi o, abe ale si ko fukpekpe mele dziƒo hã o ene.\nLe nu siwo ava dzɔ ŋuti ɖeɖefia aɖe si Yesu na apostolo Yohanes kpɔ me la, Yesu ɖɔ ale si agbea anɔ na ame siwo anɔ Mawu Fiaɖuƒea te. Ɣemaɣi la, Mawu “[atutu] aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 1:1; 21:3, 4.


Zã Mawu Ƒe Nya La—Ele Agbe! | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nZã Mawu Ƒe Nya La—Ele Agbe!\n“Mawu ƒe nya la le agbe, eye ŋusẽ le eŋu.”—HEB. 4:12.\nNu kae akpe ɖe ŋuwò be ŋusẽ nanɔ wò nyawo ŋu le ɖaseɖiɖidɔa me?\nAleke míaƒe traktwo na wòle bɔbɔe na mí be míazã Biblia le yiyi zi gbãtɔ kple tɔtrɔyiwo me?\nAleke míate ŋu asrɔ̃ Paulo ƒe kpɔɖeŋu ne míele dzadzram ɖo ɖe ɖaseɖiɖidɔa ŋu?\n1, 2. Dɔ kae Yehowa de Mose si, eye nu kae Yehowa ka ɖe edzi nɛ be yeawɔ?\nTSƆE be wobia tso asiwò be nànɔ Yehowa ƒe amewo teƒe aƒo nu na dukplɔla sesẽtɔ si le anyigba dzi. Aleke nàse le ɖokuiwò me? Ðikeke mele eme o be àtsi dzimaɖi, àvɔ̃ eye àse le ɖokuiwò me be yemedze o. Aleke nàdzra ɖo ɖe nya si nàgblɔ ŋui? Nu kae akpe ɖe ŋuwò be kakaɖedzi nanɔ wò nyawo ŋu wòadze ƒãa be Mawu ŋusẽkatãtɔ lae dɔ wò?\n2 Nɔnɔme ma tututu mee Mose nɔ. “Mose fa wu ame siwo katã le anyigba dzi.” (4 Mose 12:3) Gake Yehowa dɔe be wòayi Farao, si nye dadala amemabula la gbɔ abia tso esi be wòaɖe asi le Mawu ƒe ame miliɔn geɖe siwo nye kluviwo le Egipte la ŋu. (2 Mose 5:1, 2) Eya ta mewɔ nuku o be Mose bia Yehowa be: “Ame ka menye, be mayi Farao gbɔ, eye makplɔ Israel-viwo adzoe atso Egipte?” Mose anya se le eɖokui me be yemedze o, eye yemate ŋu awɔ dɔ gã ma o. Gake Mawu ka ɖe edzi nɛ be yemagblẽe ɖi o. Yehowa gblɔ nɛ be: “Manɔ anyi kpli wò!”—2 Mose 3:9-12.\n3, 4. (a) Nu ka tae Mose nɔ vɔvɔ̃m? (b) Nɔnɔme ka mee wòate ŋu adzɔ be nàse le ɖokuiwò me abe Mose ene le?\n3 Nu ka tae Mose nɔ vɔvɔ̃m? Edze ƒãa be enɔ vɔvɔ̃m be Farao maxɔ Yehowa Mawu ƒe ame dɔdɔ loo alo alɔ̃ aɖo toe o. Mose nɔ vɔvɔ̃m hã be ye nɔvi Israel viwo maxɔe ase be Yehowa ye tia ye be yeava kplɔ wo adzoe le Egipte o. Eya ta Mose bia Yehowa be: “Ne womexɔ nye nya dzi se o, eye womeɖo to nye gbe o, ke boŋ wogblɔ bena: Yehowa meɖe eɖokui fia wò o ɖe?”—2 Mose 3:15-18; 4:1.\n4 Nusɔsrɔ̃ vevi aɖe le ale si Yehowa ɖo nya ŋu na Mose kple nu siwo dzɔ kplɔe ɖo me na mía dometɔ ɖe sia ɖe. Nyateƒee, ɖewohĩ madzɔ be nàdo ɖe dziɖuɖumegã aɖeke ŋkume ya o. Gake ɖe wòsesẽna na wò be nàƒo nu tso Mawu kple eƒe Fiaɖuƒea ŋu na ame siwo nèdoa goe gbe sia gbea? Ne nenemae la, ekema kpɔ nu si nàte ŋu asrɔ̃ tso Mose ƒe kpɔɖeŋua me ɖa.\n“NU KAE MA LE ASIWÒ?”\n5. Nu kae Yehowa tsɔ de asi na Mose, eye aleke esia ɖe vɔvɔ̃ ɖa le eme? (Kpɔ nɔnɔmetata si le nyati sia ƒe gɔmedzedze.)\n5 Esi Mose nɔ vɔvɔ̃m be womaka ɖe ye dzi o ta la, Mawu kpe ɖe eŋu wòdzra ɖo ɖe nu si ava dzɔ ŋu. Nuŋlɔɖi si le Mose Ƒe Agbalẽ Evelia me gblɔ be: “Yehowa gblɔ [na Mose] bena: Nu kae ma le asiwò? Eɖo ŋu bena: Atizɔtie. Tete wògblɔ bena: Tsɔe ƒu gbe ɖe anyigba! Esi wòtsɔe ƒu gbe ɖe anyigba la, etrɔ zu da; eye Mose si le enu. Yehowa gblɔ na Mose bena: Do wò asi ɖa nàlé eƒe asike! Eye wòdo eƒe asi ɖa lée; tete wògatrɔ zu atizɔti ɖe esi.” Mawu gblɔ nɛ be, esia ana “woaxɔe ase bena, Yehowa . . . ɖe eɖokui fia wò.” (2 Mose 4:2-5) Mawu na Mose ƒe atizɔti la trɔ zu da. Mose atsɔ nukunu sia aɖo kpe edzi be Yehowae dɔ ye, eye be Ele megbe na ye vavã! Eya ta Yehowa gblɔ nɛ be: “Tsɔ atizɔti sia ɖe asi, eya nàtsɔ awɔ dzesiawoe!” (2 Mose 4:17) Fifia esi nu si ɖo kpe edzi na Mose be Mawu na ŋusẽ ye la le eƒe asi me la, esia na kakaɖedzii be ate ŋu anɔ Mawu vavã la teƒe aƒo nu na eƒe dukɔmeviwo kple Farao siaa.—2 Mose 4:29-31; 7:8-13.\n6. (a) Nu kae wòle be míalé ɖe asi ne míele gbeƒã ɖem, eye nu ka tae? (b) Ðe ale si “Mawu ƒe nya la le agbe,” kple ale si “ŋusẽ le eŋu” la me.\n6 Egbea ne míawo hã míele gbeƒã ɖem Biblia me gbedeasia la, nu kae míeléna ɖe asi? Zi geɖe la, Biblia lae míeléna ɖe asi, eye míenɔa klalo na ezazã. Togbɔ be ame aɖewo abu Biblia be enye agbalẽ dzro aɖe ko hã la, Yehowa ƒe Nya si gbɔgbɔ ʋã amewo woŋlɔ la dzie wòtona ƒoa nu na mí. (2 Pet. 1:21) Nu siwo ŋugbe Mawu do be yeawɔ le yeƒe Fiaɖuƒea ƒe dziɖuɖu te ye le eme. Ema tae apostolo Paulo ŋlɔ bena: “Mawu ƒe nya la le agbe, eye ŋusẽ le eŋu.” (Mixlẽ Hebritɔwo 4:12.) Nu ka tae wogblɔ be Mawu ƒe nya la le agbe? Elabena Yehowa le dɔ wɔm ɣeawokatãɣi tso eƒe ŋugbedodowo me vava ŋu, eye woava eme bliboe. (Yes. 46:10; 55:11) Ne míede dzesi nyateƒenya sia ku ɖe Yehowa ƒe Nya la ŋu la, esia ana nu siwo míexlẽna le Biblia me nakpɔ ŋusẽ gã ɖe míaƒe agbe dzi elabena ŋusẽ le eŋu.\n7. Aleke ‘míawɔ nyateƒenya la ŋu dɔ pɛpɛpɛ’?\n7 Ɛ̃, Yehowa tsɔ eƒe Nya si le agbe, si míatsɔ aɖo kpe edzi be kakaɖedzi le míaƒe gbedeasia ŋu, eye be Eya gbɔe wòtso, la de mía si. Mewɔ nuku o be esi Paulo ŋlɔ nya mawo na Hebritɔwo vɔ la, ede dzi ƒo na Timoteo si wònɔ hehe namee la be ‘wòawɔ eƒe ŋutete ɖe sia ɖe be wòawɔ nyateƒenya la ŋu dɔ pɛpɛpɛ.’ (2 Tim. 2:15) Aleke míawo hã míate ŋu awɔ Paulo ƒe aɖaŋuɖoɖo sia dzi? Míate ŋu awɔe ne míetiaa mawunyakpukpui siwo míaxlẽ la nyuie be wòawɔ dɔ ɖe ame siwo ɖoa to mí la ƒe dzi dzi. Wotrɔ asi le trakt siwo woɖe ɖe go le ƒe 2013 me ŋu be woakpe ɖe mía ŋu míawɔ esia.\nXLẼ MAWUNYAKPUKPUI SIWO SƆ!\n8. Nu kae subɔsubɔdɔdzikpɔla aɖe gblɔ tso trakt yeyeawo ŋu?\n8 Wotrɔ asi le trakt yeyeawo katã ŋu le mɔ ɖeka tɔgbi nu. Eya ta ne ènya srɔ̃ ale si nàna wo dometɔ ɖeka ko la, ke àte ŋu ana susɔeawo hã. Ðe wo zazã le bɔbɔea? Subɔsubɔdɔdzikpɔla aɖe si le Hawaii, U.S.A., gblɔ be: “Míenya kura be dɔwɔnu yeye siawo zazã aɖe kpe le aƒe me yi aƒe me dɔa kple dutoƒoɖaseɖiɖidɔa me alea gbegbe o.” Ede dzesii be ale si wotrɔ asi le trakt-awo me nyawo ŋu ʋãa amewo be woaɖo nya ŋu bɔbɔe, eye esia ʋua mɔ na dzeɖoɖo viviwo zi geɖe. Ekpɔe be nyabiase kple ŋuɖoɖo vovovo siwo wodo ɖe nuxlẽlaa gbɔ le trakt la ƒe ŋgɔgbekpaa dzi lae na wo zazã le bɔbɔe. Aƒemenɔlaa mevɔ̃na be yeava na ŋuɖoɖo gbegblẽ o.\n9, 10. (a) Aleke wotrɔ asi le míaƒe trakt yeyeawo ŋu be woakpe ɖe mía ŋu míazã Biblia nyuie? (b) Ne èle trakt yeyeawo nam la, wo dometɔ kae wɔa dɔ ɖe amewo dzi wu, eye nu ka tae?\n9 Mawunyakpukpui si sɔ si wòle be míaxlẽ na aƒemenɔlawo la le trakt yeyeawo dometɔ ɖe sia ɖe me. Le kpɔɖeŋu me, kpɔ trakt si nye Ðe Fukpekpewo Nu Ava Yia? ɖa. Aƒemenɔlaa ɖatia ŋuɖoɖo si nye “ɛ̃,” “ao” alo “nyemenya o” o, wò ya mègagblɔ nya aɖeke kpee o, ke boŋ ʋu trakt la, nàgblɔ be, “Nya si Biblia gblɔ” ye nye esi. Azɔ xlẽ Nyaɖeɖefia 21:3, 4 nɛ.\n10 Nenema kee ne èle trakt si nye Agbalẽ Ka Ƒomevie Biblia Nye? zãm la, metsɔ le ŋuɖoɖo siwo le ŋgɔgbekpaa dzi la dometɔ si aƒemenɔlaa tia me o, wò ya ʋu trakt la, nàgblɔ be: “Nya si Biblia gblɔe nye be, ‘Ŋɔŋlɔ blibo la tso Mawu ƒe gbɔgbɔ me.’” Àte ŋu agblɔ kpee be: “Menye nya ma koe Biblia ƒe akpa ma gblɔ o.” Azɔ ʋu Biblia nàxlẽ 2 Timoteo 3:16, 17 nɛ.\n11, 12. (a) Mɔ ka nue nàte ŋu azã trakt yeyeawo le be nàse vivi na gbeadzisubɔsubɔdɔa wu? (b) Aleke trakt-awo ate ŋu akpe ɖe ŋuwò le tɔtrɔyiwo wɔwɔ me?\n11 Ale si aƒemenɔlaa wɔ nui ye aɖe afi si miadzro trakt la me ase ɖoe la afia. Aleke kee wòɖawɔ nui o, wò dzi adze eme be èxlẽ Mawu ƒe Nyaa ƒe akpa aɖe nɛ hafi gblẽ trakt la ɖe egbɔ. Ne mawunyakpukpui ɖeka pɛ alo evee nèxlẽ nɛ esi nèyi egbɔ zi gbãtɔ gɔ̃ hã la, àte ŋu atrɔ ayi egbɔ miayi dzeɖoɖoa dzi.\n12 Nyabiase kple mawunyakpukpui siwo me míate ŋu adzro ne míetrɔ yi amea gbɔ la le trakt ɖe sia ɖe ƒe megbekpa dzi, le tanya si nye, “Bu Nya Sia Ŋu Kpɔ” te. Le trakt si nye Aleke Nuwo Ava Nɔ Le Etsɔme? me la, biabia si me míadzro ne míetrɔ yi lae nye “Mɔ ka dzie Mawu ato aɖɔ nuwo ɖo le anyigba dzi?” Woyɔ Mateo 6:9, 10 kple Daniel 2:44 ɖe afi ma. Le trakt si nye Ðe Ame Kukuwo Agava Nɔ Agbe Akea? me la, biabia lae nye “Nu ka tae míetsina kua amegã hekuna?” Woyɔ 1 Mose 3:17-19 kple Romatɔwo 5:12 ɖe afi ma.\n13. Gblɔ ale si míazã trakt yeyeawo le Biblia nusɔsrɔ̃ gɔmedzedze me.\n13 Wotrɔ asi le trakt yeyeawo ŋu be woakpe ɖe mía ŋu míadze Biblia nusɔsrɔ̃wo gɔme. Ne ame aɖe tsɔ QR-xlẽnu ɖe foto QR-dzesi * si le trakt la ƒe megbekpa dzi la, akplɔe ayi teƒe aɖe le míaƒe Internet dzi nyatakakadzraɖoƒea, si ade dzi ƒo nɛ be wòalɔ̃ asrɔ̃ Biblia. Trakt-awo he susu yi Nya Nyui Si Tso Mawu Gbɔ! gbalẽa dzi eye wòfia asi nusɔsrɔ̃ aɖe koŋ le eme. Le kpɔɖeŋu me, trakt si nye Ame Ka Tututue Le Xexea Dzi Ðum? he susu yi agbalẽa ƒe nusɔsrɔ̃ 5 lia dzi. Esi nye Nu Kae Ana Dzidzɔ Nanɔ Ƒomea Me? he susu yi nusɔsrɔ̃ 9 lia dzi. Ne míezã Trakt yeyeawo le mɔ si woɖoe be míazã wo nu la, ana wòazu numame na mí be míanɔ Biblia zãm le yiyi zi gbãtɔ kple tɔtrɔyi wɔwɔ me. Eye esia ana míadze Biblia nusɔsrɔ̃ geɖe wu gɔme. Nu ka hãe nàgate ŋu awɔ be nàwɔ Mawu ƒe Nya la ŋu dɔ nyuie le ɖaseɖiɖidɔa me?\nDZRO NYA SI ŊU AMEWO TSI DZI ÐO VEVIE ME\n14, 15. Aleke míate ŋu asrɔ̃ Paulo ƒe kpɔɖeŋu le ɖaseɖiɖidɔa me?\n14 Paulo dina be yeanya nu siwo ŋu ‘ame geɖe’ siwo yedoa goe le ɖaseɖiɖidɔa me la tsia dzi ɖo vevie. (Mixlẽ 1 Korintotɔwo 9:19-23.) De dzesii be Paulo nɔ mɔ kpɔm be ‘yeƒe asi nasu Yudatɔwo, ame siwo le se la te, semanɔsitɔwo kple gbɔdzɔgbɔdzɔtɔwo siaa dzi.’ Eƒe didie nye be yeaɖi ɖase na “ame ƒomeviwo katã, bene [yeaɖe] wo dometɔ aɖewo godoo.” (Dɔw. 20:21) Aleke míawɔ asrɔ̃ Paulo ƒe nɔnɔme sia ne míele dzadzram ɖo be míagblɔ nya nyuia na “ame ƒomeviwo katã” le míaƒe anyigbamama me?—1 Tim. 2:3, 4.\n15 Wotaa kpɔɖeŋudzeɖonyawo ɖe Míaƒe Fiaɖuƒe Subɔsubɔdɔ me na mí ɣleti sia ɣleti. Dze agbagba nàzã wo. Gake ne ame siwo le miaƒe anyigbamamaa me tsi dzi ɖe nya bubu aɖe ŋu vevie la, ke trɔ asi le dzeɖonya bubu siwo sɔ ɖe woƒe nɔnɔmea nu siwo anyɔ woƒe ɖetsɔleme ŋu. Bu nuto si me nèle kple ame siwo le afi ma kpakple nu siwo ŋu wotsia dzi ɖo ŋu. Eyome tia mawunyakpukpui si ƒo nu tso woƒe kuxia ŋu. Nutome sue dzikpɔla aɖe gblɔ nu si wòwɔ be Biblia zazã zu numame na eya kple srɔ̃a ale: “Aƒemenɔlawo lɔ̃na míexlẽa ŋɔŋlɔ ɖeka ya teti ne dzeɖoɖoa le kpuie eye míeyi nyaa gbɔ tẽe. Ne míedo gbe na wo vɔ la, míexlẽa mawunyakpukpuia tso Biblia si míeʋu da ɖi xoxo la me.” Azɔ na míakpɔ nyati, nyabiase kple mawunyakpukpui siwo nàdi be yeazã le miaƒe anyigbamamaa me ƒe kpɔɖeŋu aɖewo ɖa.\nÐe nèle Biblia kple traktwo zãm nyuie le ɖaseɖiɖidɔa mea? (Kpɔ memama 8-13)\n16. Gblɔ ale si míate ŋu azã Yesaya 14:7 le gbeadzisubɔsubɔdɔa me.\n16 Ne nu vlo wɔwɔ kple ŋutasesẽ bɔ ɖe miaƒe nutoa me la, àte ŋu abia amea be: “Èsusu be àkpɔ tanya sia le nyadzɔdzɔgbalẽ aɖe ƒe ŋgɔgbekpa dzi gbe ɖeka be, ‘Xexea me katã ƒe kuxiwo nu yi. Amewo katã le aseye tsom’ mahã? Nya ma tututue Biblia gblɔ le Yesaya 14:7. Le nyateƒe me la, Mawu do ŋugbe geɖewo na mí le Biblia me ku ɖe ŋutifafa ƒe ɣeyiɣiwo ŋu le etsɔme.” Eyome xlẽ ŋugbedodo mawo dometɔ ɖeka nɛ le Biblia me.\n17. Aleke nàte ŋu azã Mateo 5:3 le gbeƒãɖeɖedɔa me?\n17 Ðe wòle sesẽm na ƒome ƒe ta geɖe be woakpɔ dɔ nyui awɔa? Ne nenemae la, àte ŋu abia nya sia atsɔ adze dzeɖoɖoa gɔme: “Ho nenie nèsusu be ele be ƒome ƒe tawo nakpɔ ɣleti sia ɣleti be woƒe ƒomewo nakpɔ dzidzɔ?” Ne eɖo eŋu vɔ la, yi edzi be: “Ƒome ƒe ta geɖewo xɔa ga si sɔ gbɔ wu ema, gake woƒe ƒomewo mele dzidzɔ kpɔm o. Ke nu kae gahiã wo?” Azɔ xlẽ Mateo 5:3 nɛ eye nàdo Biblia nusɔsrɔ̃ ɖe egbɔ.\n18. Aleke nàte ŋu azã Yeremiya 29:11 atsɔ afa akɔ na amewo?\n18 Ðe afɔku aɖe dzɔ le miaƒe nutoa me nyitsɔ laa si na amewo le fu kpema? Àte ŋu adze wò dzeɖoɖoa gɔme ale: “Meva gbɔwò be mafa akɔ na wò. (Mixlẽ Yeremiya 29:11.) Ède dzesi nu eve siwo Mawu be yeahe vɛ na mía? Woawoe nye “ŋutifafa” kple ‘mɔkpɔkpɔ.’ Ðe medzɔ dzi na mí be míanyae be Mawu di be agbe nadze edzi na mí oa? Gake aleke esia ate ŋu ava emee?” Eyome he susu yi nusɔsrɔ̃ si sɔ dzi le Nya Nyui gbalẽ gbadzaa me.\n19. Gblɔ ale si míate ŋu azã Nyaɖeɖefia 14:6, 7 atsɔ akpe ɖe ame si tsɔ ɖe le subɔsubɔnyawo me ŋu.\n19 Ðe wò nutoa me tɔwo tsɔ ɖe le mawusubɔsubɔnyawo mea? Ne nenemae la, àte ŋu abia nya sia atsɔ adze dzeɖoɖoa gɔme: “Ne mawudɔla aɖe ƒo nu na wò la, àwɔ nu si wògblɔ na wòa? (Mixlẽ Nyaɖeɖefia 14:6, 7.) Esi mawudɔla sia le gbɔgblɔm be ‘vɔ̃ Mawu’ la, ɖe manyo be míanya Mawu si ŋu nya gblɔm wòle oa? Mawudɔlaa kpe ɖe mía ŋu esi wògblɔ be eyae nye ‘Ame si wɔ dziƒo kple anyigba.’ Mawu kae nye ema?” Eyome xlẽ Psalmo 124:8, afi si gblɔ be: “Míaƒe xɔname le Yehowa, dzi kple anyigbawɔla, ƒe ŋkɔ me.” Wɔ ɖoɖo kplii be yeava kpe ɖe eŋu wòanya nu geɖe tso Yehowa Mawu ŋu.\n20. (a) Aleke míate ŋu azã Lododowo 30:4 atsɔ afia Mawu ƒe ŋkɔa amewo? (b) Yɔ mawunyakpukpui aɖe si nèzã wòɖe vi?\n20 Àte ŋu adze dzeɖoɖo gɔme kple ɖeviwo ale: “Medi be maxlẽ mawunyakpukpui aɖe si bia nya vevi aɖe la na wò. (Mixlẽ Lododowo 30:4.) Amegbetɔ aɖeke meli si ate ŋu awɔ nu siawo o, eya ta mía Wɔla la ŋue kpukpui sia anya nɔ nu ƒom tso. * Afi kae míakpɔ eƒe ŋkɔ le? Ado dzidzɔ nam be matsɔe afia wò le Biblia me.”\nZÃ ŊUSẼ SI LE MAWU ƑE NYA LA ŊU LE GBEADZI\n21, 22. (a) Aleke mawunyakpukpui si míetia nyuie la ate ŋu atrɔ amewo ƒe agbe? (b) Nu kae nèɖo be yeawɔ le wò gbeƒãɖeɖedɔa me?\n21 Màte ŋu anya ŋusẽ si mawunyakpukpui si míetia nyuie la akpɔ ɖe ame aɖe dzi o. Le kpɔɖeŋu me, le Australia la, Ðasefo eve ƒo ʋɔ na nyɔnu aɖe. Wo dometɔ ɖeka bia nyɔnua be: “Ènya Mawu ƒe ŋkɔa?” Eyome exlẽ Psalmo 83:19 nɛ. Nyɔnua gblɔ be: “Ewɔ nuku nam ale gbegbe. Esi wodzo la, meku ʋu kilometa 56 yi agbalẽdzraƒe aɖe ɖadi ŋkɔa le Biblia gɔmeɖeɖe bubuwo me eye medii le nyagɔmeɖegbalẽ aɖe hã me. Esi meka ɖe edzi azɔ be Mawu ƒe ŋkɔe nye Yehowa la, mekpɔe be nu gbogbo aɖewo li siwo nyemenya o.” Eteƒe medidi o, eya kple ŋutsu si wòva ɖe emegbe la dze Biblia sɔsrɔ̃ gɔme, eye wova xɔ nyɔnyrɔ.\n22 Ŋusẽ le Mawu ƒe Nya la ŋu be wòatrɔ ame siwo xlẽnɛ hexɔa Yehowa ƒe ŋugbedodowo dzi se la ƒe agbenɔnɔ. (Mixlẽ 1 Tesalonikatɔwo 2:13.) Ŋusẽ le Biblia me gbedeasia ŋu be wòaɖo amewo ƒe dzi gbɔ wu nya sia nya si míagblɔ. Eya ta ele be míaɖoe kplikpaa azã Mawu ƒe Nya la le mɔnukpɔkpɔ ɖe sia ɖe me. Elabena ele agbe!\n^ mm. 13 QR-dzesi la nye dɔwɔƒe si woyɔna be Denso Wave Incorporated la ƒe dzesi.\n^ mm. 20 Kpɔ “Nyabiabia Siwo Tso Exlẽlawo Gbɔ” le yevugbe me Gbetakpɔxɔ, July 15, 1987, axa 31.


Marko 15 | Biblia Le Internet Dzi | Xexe Yeye Gɔmeɖeɖe\nYesu le Pilato ŋkume (1-15)\nWoɖu fewu le eŋu (16-20)\nWohee ɖe ati ŋu le Golgata (21-32)\nYesu ku (33-41)\nYesu ɖiɖi (42-47)\n15 Le ŋufɔke ƒe fɔŋli la, nunɔlawo ƒe tatɔwo kple dumegãwo kpakple agbalẽfialawo, ɛ̃, Sanhedrin blibo la, de adaŋu, eye wobla Yesu hekplɔe yi na Pilato.+ 2 Eye Pilato biae be: “Wòe nye Yudatɔwo ƒe fia la?”+ Eɖo eŋu nɛ be: “Eya tututue nye ema nègblɔ.”+ 3 Ke nunɔlawo ƒe tatɔwo tsɔ nya geɖewo ɖe eŋu. 4 Azɔ Pilato gabiae be: “Mèle nya aɖeke ŋu ɖo ge oa?+ Kpɔ nya gbogbo siwo tsɔm wole ɖe ŋuwò ɖa.”+ 5 Ke Yesu megaɖo nya aɖeke ŋu o, eye wòwɔ nuku na Pilato ale gbegbe.+ 6 Ke le ŋutitotoŋkekenyui ɖe sia ɖe dzi la, eɖea asi le gamenɔla ɖeka si wobia la ŋu na wo.+ 7 Ɣemaɣi la, ŋutsu aɖe si woyɔna be Baraba la le gaxɔ me hekpe ɖe aglãdzela bubuwo ŋu, ame siawo wu ame le woƒe aglãdzedze ɖe dziɖuɖua ŋu me. 8 Eya ta ameha la va do hede asi Pilato biabia me be wòawɔ nu si wòwɔna na yewo ɖaa la. 9 Pilato bia wo be: “Miedi be maɖe asi le Yudatɔwo ƒe Fia la ŋu na mia?”+ 10 Elabena Pilato nya be ŋuʋaʋã tae nunɔlawo ƒe tatɔwo de Yesu asi ɖo.+ 11 Ke nunɔlawo ƒe tatɔwo ƒlɔ dzo ɖe ameha la te be woabia be wòaɖe asi le Baraba boŋ ŋuti na yewo.+ 12 Eye Pilato gabia wo be: “Ekema nu kae mawɔ ame si mieyɔna be Yudatɔwo ƒe Fia la?”+ 13 Wogado ɣli be: “Hee ɖe ati ŋu!”+ 14 Ke Pilato gabia wo be: “Nu ka tae? Nu vɔ̃ɖi kae wòwɔ?” Ðeko wogado ɣli sesĩe wu be: “Hee ɖe ati ŋu!”+ 15 Eye esi Pilato di be yeadze ameha la ŋu ta la, eɖe asi le Baraba ŋu na wo; eye esi wòna woƒo Yesu kple atam+ vɔ la, eɖe asi le eŋu be woahee ɖe ati ŋu.+ 16 Azɔ asrafoawo kplɔe yi nutodziɖula la ƒe fiasãa ƒe xɔxɔnu, eye woyɔ asrafoha blibo la ƒo ƒu.+ 17 Wodo awu hɛ̃ aɖe nɛ, eye wotsɔ ŋù lɔ̃ fiakuku ɖɔ nɛ; 18 eye wole ɣli dom le gbɔgblɔm nɛ be: “Míedo gbe na wò, Yudatɔwo ƒe Fia!”+ 19 Eye wotsɔ aɖa nɔ tame ƒom nɛ, woɖe ta ɖe eŋu, eye wodze klo hebɔbɔ nɛ. 20 Mlɔeba esi woɖu fewu le eŋu vɔ la, woɖe awu hɛ̃ la le eŋu, eye wogatsɔ eƒe awudziwuiwo do nɛ. Eye wokplɔe do goe be woahee ɖe ati ŋu.+ 21 Eye wozi Simon, Kirenetɔ, si tso eme va yina, ame si tso agbleta gbɔna, eye wònye Aleksandro kple Rufo fofo la dzi be wòatsɔ Yesu ƒe fuwɔameti*+ la. 22 Eye wokplɔe va teƒe si woyɔna be Golgata, si gɔmee nye “Ametakoliƒe.”+ 23 Wotsɔ wain si wotsaka kple mire la nɛ+ le afi ma, gake menoe o. 24 Eye wohee ɖe ati ŋu, wodzidze nu ɖe eƒe awuwo dzi be woakpɔ esi ame sia ame axɔ, eye woma wo.+ 25 Gaƒoƒo etɔ̃lia* mee wohee ɖe ati ŋu. 26 Eye woŋlɔ nya si wotsɔ tso enu la be: “Yudatɔwo ƒe Fia La.”+ 27 Wohe adzodala eve hã ɖe ati ŋu kpe ɖe eŋu le eƒe axawo dzi, ɖeka le eƒe ɖusime, eye evelia le eƒe miame.+ 28 * —— 29 Eye ame siwo to teƒea va yina la dzui, heʋuʋu ta+ gblɔ be: “Hoo na wò! Wò ame si gblɔ be yeamu gbedoxɔa aƒu anyi ahagbugbɔe atu le ŋkeke etɔ̃ me,+ 30 ɖe ɖokuiwò ne nàɖi tso fuwɔametia ŋu.” 31 Nenema kee nunɔlawo ƒe tatɔwo kple agbalẽfialawo hã le fewu ɖum le eŋu le gbɔgblɔm na wo nɔewo be: “Exɔ na ame bubuwo; mate ŋu axɔ na eɖokui o!+ 32 Kristo, Israel ƒe Fia, neɖi tso fuwɔametia* ŋu míakpɔ azɔ, ne míaxɔ edzi ase.”+ Ame siwo wohe ɖe ati ŋu le exa hã do vloe.+ 33 Esi gaƒoƒo adelia* ɖo la, viviti do ɖe anyigba ma katã dzi va se ɖe gaƒoƒo asiekelia*+ dzi. 34 Eye le gaƒoƒo asiekelia dzi la, Yesu do ɣli sesĩe be: “Eli, Eli, lama sabaktani?” si gɔmee nye: “Nye Mawu, nye Mawu, nu ka ŋuti nègblẽm ɖi?”+ 35 Esi ame siwo le tsitre ɖe egbɔ dometɔ aɖewo see la, wogblɔ be: “Kpɔ ɖa! Ele Eliya yɔm.” 36 Ke ame aɖe ƒu du tsɔ ƒumekutsa de wain tsitsi me, etsɔe ɖo aɖa nu, eye wòtsɔe nɛ be wòano+ hegblɔ be: “Miɖe asi le eŋu! Mina míakpɔe ɖa be Eliya ava ɖee le atia ŋu hã.” 37 Ke Yesu do ɣli sesĩe, eye wòku.*+ 38 Eye gbedoxɔmetsovɔ+ la dze ɖe eve tso etame va se ɖe egɔme.+ 39 Ke esi asrafomegã si le tsitre dze ŋgɔe la kpɔ nu siwo dzɔ hafi wòku la, egblɔ be: “Mawu ƒe Vie ame sia nye vavã.”+ 40 Nyɔnu aɖewo hã le adzɔge le nu kpɔm, wo dometɔ aɖewoe nye Maria Magdalatɔ kple Maria, si nye Yakobo Suetɔ kple Yose dada, kpakple Salome;+ 41 ame siawoe kplɔnɛ ɖo hesubɔnɛ+ esime wònɔ Galilea, eye nyɔnu bubu geɖe siwo kplɔe ɖo va Yerusalem hã kpe ɖe wo ŋu. 42 Ke le fiẽ me, esi wònye Dzadzraɖoŋkeke si nye ŋkeke si doa ŋgɔ na Sabat la ta la, 43 Yosef si tso Arimatia, ame si nye Adaŋudeha la me tɔ xɔŋkɔ aɖe la va, ame si ŋutɔ hã le Mawu Fiaɖuƒe la lalam. Edo dzi yi Pilato gbɔ ɖabia Yesu ƒe kukua.+ 44 Ke Pilato di be yeanya ne eku xoxo, eya ta eyɔ asrafomegãa hebiae se be ɖe Yesu ku xoxo mahã. 45 Eye esi asrafomegã la ɖo kpe edzi nɛ la, eɖe mɔ na Yosef be wòaxɔ ame kukua. 46 Eya ta eƒle aklala biɖibiɖi, eye wòɖe Yesu le atia ŋu, exatsa aklala biɖibiɖi la ɖe eŋu, eye wòtsɔe mlɔ yɔdo*+ si woɖe ɖe agakpe me la me; eye wòmli kpe xe yɔdoa nu.+ 47 Ke Maria Magdalatɔ kple Maria, Yose dada, kpɔtɔ nɔ afi si wotsɔe mlɔ kpɔm.+\n^ Alo, “eƒe gbɔgbɔ nu tso.”


Ðo To Alẽkplɔla Siwo Yehowa Ðo | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Miɖo to ame siwo le ŋgɔ xɔm le mia dome la, eye mibɔbɔ mia ɖokui, elabena wole miaƒe luʋɔwo ŋu dzɔm.”—HEB. 13:17.\nAleke hamemetsitsiwo kplɔa Mawu ƒe alẽha lae?\nNu ka tae wòle be míaɖo to alẽkplɔlateviwo?\nNu ka tae mele be míanɔ te ɖe alẽkplɔlateviwo ƒe gbɔdzɔgbɔdzɔwo dzi agbe Ŋɔŋlɔawo me ɖaŋu siwo woɖona na mí dzi wɔwɔ o?\n1, 2. Nu ka tae wòɖe dzesi be Yehowa tsɔ eɖokui sɔ kple alẽkplɔla?\nYEHOWA tsɔ eɖokui sɔ kple alẽkplɔla. (Eze. 34:11-14) Esia ɖe dzesi ŋutɔ, elabena ekpena ɖe mía ŋu be míase Mawu si ƒomevi Yehowa nye gɔme. Amegbetɔ alẽkplɔla lɔ̃ame nyae be agba le ye dzi be yeakpɔ egbɔ be alẽha si le yeƒe dzikpɔkpɔ te la le dedie. Ekplɔa wo yia afi si woakpɔ gbe damawo kple tsi le. (Ps. 23:1, 2) Edzɔa wo ŋu le ŋkeke kple zã me. (Luka 2:8) Ekpɔa wo ta tso lã lénuwo si me. (1 Sam. 17:34, 35) Ekɔa alẽvi fẽwo ɖe akɔnu. (Yes. 40:11) Edia alẽ siwo tra mɔ, eye wòléa be na esiwo nu vevi wɔ la nyuie.—Eze. 34:16.\n2 Esi Yehowa subɔla siwo nɔ anyi le blema dometɔ akpa gãtɔ nye lãnyilawo kple agbledelawo ta la, wose nu si Yehowa Mawu nɔ wo fiam esi wòtsɔ eɖokui sɔ kple alẽkplɔla lɔ̃ame la gɔme nyuie. Wonyae be ehiã be woakplɔ alẽwo ahalé be na wo hafi woate ŋu anɔ lãmesẽ me ahanɔ agbe. Nenema kee amegbetɔwo hã hiã gbɔgbɔ me beléle kple mɔfiafia. (Marko 6:34) Ne amewo gbe Yehowa ƒe mɔfiame kple beléname la, wokpea fu. Esi womenya mɔ nyuitɔ si woato o ta la, wotraa mɔ zi geɖe—abe “alẽ siwo nu kplɔla mele o” ene. (1 Fia. 22:17) Gake Yehowa naa nu siwo eƒe amewo hiã la wo lɔlɔ̃tɔe.\n3 Egbea míawo hã míesea nu si ta Yehowa tsɔ eɖokui sɔ kple alẽkplɔla gɔme. Yehowa kpɔtɔ le be lém na eƒe ame siwo wotsɔ sɔ kple alẽwo la nyuie. Mina míakpɔ ale si wòfiaa mɔ eƒe alẽawo hekpɔa woƒe nuhiahiãwo gbɔ na wo egbeae ɖa. Míadzro nu si wòle be alẽawo nawɔ be Yehowa ƒe mɔfiame kple beléname naɖe vi na woamawo la hã me.\nALẼKPLƆLA NYUI LA ÐO ALẼKPLƆLATEVIWO\n4. Aleke Yesu léa be na Yehowa ƒe alẽawoe?\n4 Yehowa ɖo Yesu wònye Kristo hamea ƒe Ta. (Ef. 1:22, 23) Yesu, si nye “alẽkplɔla nyui la,” le abe Fofoa ke ene; elɔ̃a alẽawo eye wòléa be na wo. Yesu ‘tsɔ eƒe agbe ɖo anyi ɖe alẽawo ta’ gɔ̃ hã. (Yoh. 10:11, 15) Yayra ka gbegbee nye esi Kristo ƒe tafevɔsa la nye na ameƒomea! (Mat. 20:28) Elabena Yehowa ƒe tameɖoɖoe nye be, “ame sia ame si ɖenɛ fiana be yexɔ [Yesu] dzi se la nagatsrɔ̃ o, ke boŋ wòakpɔ agbe mavɔ”!—Yoh. 3:16.\n5, 6. (a) Ame kawoe Yesu ɖo be woalé be na yeƒe alẽwo? Eye nu kae wòle be alẽawo nawɔ? (b) Susu vevitɔ ka tae míelɔ̃na faa wɔna ɖe hamemetsitsiwo ƒe mɔfiamewo dzi ɖo?\n5 Aleke alẽawo ɖenɛ fiana be Yesu Kristo ye nye yewoƒe Kplɔla Nyui la? Yesu gblɔ be: “Nye alẽwo sea nye gbe, eye menya wo, eye wodzea yonyeme.” (Yoh. 10:27) Alẽkplɔla Nyui la ƒe gbe sese fia be míawɔ ɖe eƒe mɔfiame ɖe sia ɖe dzi. Esia bia be míaɖo to alẽkplɔlatevi siwo woɖo be woakplɔ alẽawo le hamea me. Yesu ɖee fia be yeƒe apostolowo kple nusrɔ̃lawo ayi dɔ si gɔme yedze la dzi. Ele be ‘woafia nu Yesu ƒe alẽ sueawo ahanyi wo.’ (Mat. 28:20; mixlẽ Yohanes 21:15-17.) Esi nya nyui gbɔgblɔdɔa le ta kekem eye nusrɔ̃lawo ƒe xexlẽme le dzidzim ɖe edzi la, Yesu wɔ ɖoɖo be alẽkplɔla siwo nye Kristotɔ tsitsiwo nalé be na hameawo.—Ef. 4:11, 12.\n6 Apostolo Paulo gblɔ na dzikpɔla siwo nɔ Efeso hamea me le ƒe alafa gbãtɔ me be, gbɔgbɔ kɔkɔe lae ɖo wo dzikpɔlawo ‘bene woakplɔ Mawu ƒe hame la.’ (Dɔw. 20:28) Nenemae wòle le Kristotɔ dzikpɔla siwo li egbea hã gome, elabena woawo hã woɖo nudidi siwo le Mawu ƒe Nya si tso gbɔgbɔ me la gbɔ hafi woɖo wo. Eya ta ne míeɖoa to Kristotɔ dzikpɔlawo la, míeɖenɛ fiana be míedea bubu Yehowa kple Yesu siwo nye Alẽkplɔla gãtɔwo ŋu. (Luka 10:16) Kakaɖedzitɔe la, ele be esia nanye susu vevitɔ si ta míalɔ̃ faa aɖo to hamemetsitsiwo ɖo. Gake susu bubuwo hã li siwo tae wòle be míawɔ ɖe woƒe mɔfiamewo dzi ɖo.\n7. Aleke hamemetsitsiwo kpena ɖe mía ŋu be ƒomedodo nyui nanɔ mía kple Yehowa dome?\n7 Ŋɔŋlɔawo me nyawo alo eme gɔmeɖosewo dzie hamemetsitsiwo nɔa te ɖo ɣesiaɣi fiaa mɔ haxɔsetɔwo, dea dzi ƒo na wo hexlɔ̃a nu wo. Ne wole mɔfiame siawo nam la, menye woƒe taɖodzinue nye be yewoaɖo ale si yewo nɔviwo anɔ agbee la na wo o. (2 Kor. 1:24) Ke boŋ woƒe taɖodzinue nye be yewoazã Ŋɔŋlɔawo atsɔ akpe ɖe haxɔsetɔwo ŋu be woawɔ nyametsotso nyuiwo, eye woana ɖekawɔwɔ kple ŋutifafa nanɔ hamea me. (1 Kor. 14:33, 40) Hamemetsitsiwo le “luʋɔwo ŋu dzɔm” le gɔmesese sia nu be wodina vevie be yewoakpe ɖe hamea me tɔ ɖe sia ɖe ŋu be ƒomedodo nyui nanɔ eya kple Yehowa dome ɣesiaɣi. Eya ta ne wokpɔ be nɔvi aɖe le mɔ tram alo nɔvi aɖe “ɖe afɔ baɖa” la, wotsona kpla ɖe kpekpeɖeŋu si hiã la nana ŋu. (Gal. 6:1, 2; Yuda 22) Ðe esiawo menye susu nyui bubu siwo ta wòle be ‘míaɖo to ame siwo le ŋgɔ xɔm le mía dome’ la oa?—Mixlẽ Hebritɔwo 13:17.\n8. Aleke hamemetsitsiwo kpɔa Mawu ƒe alẽwo tae?\n8 Apostolo Paulo, si hã nye alẽkplɔla le Kristo hamea me la, ŋlɔ ɖo ɖe nɔvi siwo le Kolose be: “Mikpɔ nyuie: ɖewohĩ ame aɖe ato xexemenunya kple beble dzodzro dzi le amewo ƒe kɔnyinyiwo nu alé mi adzoe, le xexea ƒe gɔmedzenuwo nu, ke menye le Kristo nu o.” (Kol. 2:8) Nuxlɔ̃ame sia hã nye susu nyui bubu si tae wòle be míawɔ ɖe mɔfiame siwo hamemetsitsiwo naa mí tso Ŋɔŋlɔawo me dzi. Wokpɔa alẽawo ta esi woxlɔ̃a nu wo be woanɔ ŋudzɔ ɖe ame siwo dina be yewoagblẽ woƒe xɔse dome la ŋu. Apostolo Petro xlɔ̃ nu Kristotɔwo be woanɔ ŋudzɔ ɖe “aʋatsonyagblɔɖilawo” kple “aʋatsonufialawo,” ame siwo dzea agbagba be ‘yewoable luʋɔ malikewo’ be woawɔ nu gbegblẽ la ŋu. (2 Pet. 2:1, 14) Ele be hamemetsitsi siwo li egbea hã nana nuxlɔ̃ame siawo tɔgbi ne ehiã. Abe Kristotɔ siwo tsi le gbɔgbɔ me ene la, nuteƒekpɔkpɔ geɖe su wo si. Azɔ hã, hafi woatia ŋutsu siawo la, woɖee fia be yewose Ŋɔŋlɔawo gɔme nyuie eye wonya ale si woafia nyateƒenyawo. (1 Tim. 3:2; Tito 1:9) Esi wotsi le susu me, wodana sɔna, eye Biblia me nunya su wo si ta la, wotea ŋu naa mɔfiame nyuiwo alẽawo.\nHamemetsitsiwo kpɔa alẽha si le woƒe dzikpɔkpɔ te la ta abe ale si ko alẽkplɔla kpɔa eƒe alẽwo tae ene (Kpɔ memama 8)\nALẼKPLƆLA NYUI LA NYIA ALẼAWO HEKPƆA WO TA\n9. Aleke Yesu nyia Kristo hamea hefiaa mɔe egbea?\n9 Yehowa toa eƒe habɔbɔa dzi naa gbɔgbɔmenuɖuɖu gbogbo aɖewo xexea me katã ƒe nɔviwo ƒe habɔbɔa me tɔwo. Wotoa agbalẽ siwo wotana na mí dzi ɖoa Ŋɔŋlɔawo me ɖaŋu geɖewo na mí. Azɔ hã ɣeaɖewoɣi la, habɔbɔa naa mɔfiame hamemetsitsiwo tẽe to lɛtawo dzi loo alo dzikpɔla mɔzɔlawo dzi. To mɔ siawo dzi la, alẽawo xɔa mɔfiame siwo me kɔ.\n10. Agba kae le hamemetsitsiwo dzi ne edzɔ be alẽ aɖe tra tso alẽhaa gbɔ?\n10 Agba le hamemetsitsiwo dzi be woakpɔ hamea me tɔwo ta, alé be na wo ahana woanɔ lãmesẽ me le gbɔgbɔ me, vevietɔ wo dometɔ siwo xɔ abi alo dze dɔ le gbɔgbɔ me. (Mixlẽ Yakobo 5:14, 15.) Alẽ siawo dometɔ aɖewo anya tra mɔ tso alẽha la gbɔ eye woanya dzudzɔ gomekpɔkpɔ le Kristotɔwo ƒe dɔwo me. Le go sia me la, ɖe manyo be hamemetsitsi lébenamewo nawɔ nu sia nu si woate ŋui adi alẽ siwo bú la ahade dzi ƒo na wo be woatrɔ ava alẽkpɔ si nye hamea me oa? Nenema tututue wòle be woawɔe! Yesu gblɔ be: “Menye Fofonye si le dziƒo la ƒe dzidzɔ be ɖevi sue siawo dometɔ ɖeka pɛ hã natsrɔ̃ o.”—Mat. 18:12-14.\nALEKE WÒLE BE MÍABU ALẼKPLƆLATEVIWO ƑE GBƆDZƆGBƆDZƆWOE?\n11. Nu ka tae wòate ŋu asesẽ na nɔvi aɖewo be woaɖo to hamemetsitsiwo?\n11 Yehowa kple Yesu nye Alẽkplɔla deblibowo. Gake alẽkplɔlatevi siwo wotsɔ hamea dzi kpɔkpɔ de asi na ya mede blibo o. Nyateƒenya sia ate ŋu ana wòasesẽ na nɔvi aɖewo be woaɖo to hamemetsitsiwo. Ate ŋu awɔ na wo be: ‘Ame madeblibowo ko wonye abe míawo ke ene. Eya ta nu ka tae wòle be mawɔ ɖe woƒe aɖaŋuɖoɖowo dzi?’ Nyateƒee, hamemetsitsiwo mede blibo o. Ke hã, mele be míatsɔ susu aɖo woƒe blibomademade kple gbɔdzɔgbɔdzɔwo ŋu fũu o.\n12, 13. (a) Le blema la, vodada kawoe ame siwo Yehowa zã la dometɔ aɖewo wɔ? (b) Nu ka tae woŋlɔ ŋutsu siwo Yehowa zã la ƒe vodadawo ɖe Biblia me?\n12 Ŋɔŋlɔawo ƒo nu tso ame siwo Yehowa zã le blema wokplɔ eƒe amewo la ƒe gbɔdzɔgbɔdzɔwo ŋu. Le kpɔɖeŋu me, wosi ami na David wòzu Israel ƒe fia kple kplɔla. Ke hã ege dze tetekpɔ me—ewɔ ahasi eye wòkɔ ʋu maɖifɔ ɖi. (2 Sam. 12:7-9) Gabu apostolo Petro hã ŋu kpɔ. Togbɔ be mɔnukpɔkpɔ gãwo su esi le ƒe alafa gbãtɔ me Kristo hamea me hã la, ewɔ vodada gã aɖewo. (Mat. 16:18, 19; Yoh. 13:38; 18:27; Gal. 2:11-14) Tso Adam kple Xawa dzi la, amegbetɔ aɖeke mede blibo o, negbe Yesu ko.\n13 Nu ka tae Yehowa na Biblia ŋlɔlawo ŋlɔ ŋutsu siwo wòzã la ƒe vodadawo ɖi? Susuawo dometɔ ɖekae nye be, Mawu di be míakpɔe be yeate ŋu azã ame madeblibowo atsɔ akplɔ yeƒe amewo. Le nyateƒe me la, ele esia wɔm tso blema ke. Eya ta mele be míanɔ te ɖe ame siwo le ŋgɔ xɔm le mía dome egbea ƒe gbɔdzɔgbɔdzɔwo dzi anɔ liʋiliʋĩ lĩm ɖe wo ŋu ahagbe mía ɖokui bɔbɔ ɖe wo te o. Yehowa bia tso mía si be míabu nɔviŋutsu siawo eye míaɖo to wo.—Mixlẽ 2 Mose 16:2, 8.\n14, 15. Nu kae míate ŋu asrɔ̃ tso mɔ si dzi Yehowa to na mɔfiame eƒe amewo le blema la me?\n14 Ele vevie be míaɖo to ame siwo le ŋgɔ xɔm le mía dome egbea. Bu mɔ si dzi Yehowa to na mɔfiame eƒe amewo le blema le ɣeyiɣi sesẽwo me ŋu kpɔ. Esi Israel viwo ʋu tso Egipte la, Mawu fia mɔ wo to Mose kple Aron dzi. Hafi Israel viwo natsi agbe le fuwɔame ewolia me la, ehiã be woawɔ ɖe mɔfiame si wona wo be woawu alẽ atsɔ ʋua asisi ɖe woƒe ʋɔtruti eveawo kple etame tɔ ŋu la dzi, eye woawɔ ɖe esi ku ɖe nuɖuɖu tɔxɛ la ŋu hã dzi. Menye Mawu ŋutɔe ƒo nu tso dziƒo tẽe gblɔ nya siawo na dukɔ la o. Ke boŋ ele be Israel viwo naɖo to woƒe ametsitsi siwo hã xɔa mɔfiameawo tso Mose gbɔ. (2 Mose 12:1-7, 21-23, 29) Le nɔnɔme mawo me la, Mose kple ametsitsiawo dzie Yehowa to fia mɔ eƒe amewo. Akpa vevi mae Kristotɔ hamemetsitsiwo hã wɔna egbea.\n15 Anɔ eme be àɖo ŋku Biblia me ŋutinya bubu geɖe siwo me Yehowa to amegbetɔwo alo mawudɔlawo dzi na mɔfiame siwo xɔ amewo ɖe agbe la dzi. Le esiawo katã me la, Mawu tiae be yeana ŋusẽ amewo be woanɔ ye teƒe aƒo nu. Woƒo nu le Mawu ƒe ŋkɔ me, eye wogblɔ ale si eƒe amewo awɔ atsi agbe le ɣeyiɣi sesẽ aɖewo me la na wo. Ðe mate ŋu adzɔ be Yehowa nawɔ nu ma tɔgbi le Harmagedon me oa? Ele be hamemetsitsi siwo li egbea dometɔ ɖe sia ɖe si le Yehowa alo eƒe habɔbɔa teƒe la nakpɔ nyuie be wòagazã ɖoƒe si su esi la madzemadzee o.\n“ALẼHA ÐEKA, ALẼKPLƆLA ÐEKA”\n16. “Nya” kawo ŋue wòle be míalé to ɖo?\n16 “Alẽha ɖeka” ye Yehowa ƒe amewo nye le “alẽkplɔla ɖeka,” Yesu Kristo te. (Yoh. 10:16) Yesu gblɔ be yeanɔ kple yeƒe nusrɔ̃lawo “ŋkekeawo katã va se ɖe nuɖoanyia ƒe nuwuɣi.” (Mat. 28:20) Abe Fia si le dziƒo ene la, ekpɔ ŋusẽ ɖe nu siwo katã ayi edzi va se ɖe esime wòava tsrɔ̃ Satana ƒe xexea la dzi. Nu kae míawɔ be ɖekawɔwɔ nayi edzi anɔ mía dome eye míanɔ dedie le Mawu ƒe alẽhaa me? Biblia gblɔ be: “Miaƒe to ase nya sia le mia megbe bena: Mɔ la enye si, mito edzi!” “Nya” siawoe nye nya siwo Mawu to eƒe gbɔgbɔ kɔkɔea dzi na woŋlɔ ɖe Biblia me na mí kple nya siwo gblɔm Yehowa kple Yesu le na mí to alẽkplɔlatevi siwo woɖo mía nu la dzi.—Mixlẽ Yesaya 30:21; Nyaɖeɖefia 3:22.\nHamemetsitsiwo kpɔa dzilaɖekɛƒomewo ta tso hadede siwo ate ŋu agblẽ nu le wo ŋu me (Kpɔ memama 17, 18)\n17, 18. (a) Afɔku kae dze ŋgɔ Mawu ƒe alẽwo, gake nu ka dzie míate ŋu aka ɖo? (b) Nu ka mee míadzro le nyati si kplɔe ɖo me?\n17 Biblia gblɔ be Satana ‘le tsatsam abe dzata si le gbe ɖem eye wòle ame dim be yeavuvu ami ene.’ (1 Pet. 5:8) Ele abe lã lénu dɔwuitɔ si de xa ɖi ɖe Mawu ƒe alẽwo ŋu ene, eye wòle klalo be yeadze wo dometɔ siwo mele ŋudzɔ o alo esiwo tra mɔ la dzi. Susu vevi sia tae wòle be míanɔ alẽha la kple Yehowa, ame si nye “[míaƒe] luʋɔwo ƒe kplɔla kple dzikpɔla la” ŋu kplikplikpli ɖo. (1 Pet. 2:25) Nyaɖeɖefia 7:17 gblɔ tso ame siwo atsi agbe le xaxa gã la me ŋu be: “Alẽvi la [Yesu] . . . akplɔ wo, eye wòafia mɔ wo ayi agbetsidzɔƒewo . . . Eye Mawu atutu aɖatsi sia aɖatsi ɖa le woƒe ŋkuwo me.” Ŋugbedodo kae ganyo wu esia?\n18 Agba si le Kristotɔ hamemetsitsiwo dzi be woakplɔ hamea la le vevie ŋutɔ. Aleke ŋutsu siawo siwo woɖo agbanɔamedzinɔƒewo akpɔ egbɔ be yewowɔ nu ɖe Yesu ƒe alẽwo ŋu beléletɔe? Nyati si kplɔe ɖo aɖo biabia sia ŋu na mí.


5 “Oo Israel ƒe aƒe, miɖo to miase konyifaha si dzi ge mala ɖe mia ŋu: 2 ‘Israel, si nye ɖetugbui la, dze anyi;Magate ŋu afɔ o. Wogblẽe ɖi ɖe eya ŋutɔ ƒe anyigba dzi;Ame aɖeke meli afɔe ɖe tsitrenu o.’ 3 “Elabena ale Aƒetɔ Dziɖulagã Yehowa gblɔe nye esi:‘Du si tsɔa ame akpe ɖeka hoa aʋa tsã la ƒe ame alafa ɖeka koe asusɔ;Eye esi tsɔa ame alafa ɖeka hona tsã la ƒe ame ewo koe asusɔ na Israel ƒe aƒe la.’+ 4 “Elabena ale Yehowa gblɔ na Israel ƒe aƒe lae nye esi: ‘Midim, ne mianɔ agbe.+ 5 Migabia Betel ta se o,+Migava Gilgal o,+ eye migatso eme yi Beer-Seba o+Elabena Gilgal ayi aboyo me godoo,+Eye Betel hã atsrɔ̃.* 6 Midi Yehowa, ne mianɔ agbe,+Ne wòagado abe dzo ene ɖe Yosef ƒe aƒe la ŋu,Afiã Betel, eye ame aɖeke manɔ anyi atsii o. 7 Mietrɔ nya dzɔdzɔe wòzu atsa.* Eye mietsɔ dzɔdzɔenyenye ƒu gbe ɖe anyigba.+ 8 Ame si wɔ Kima ɣletivihatsotso* kple Kesil ɣletivihatsotso,*+Ame si trɔa blukɔ tsiɖitsiɖi wòzua ŋdi,Ame si nana ŋkeke doa viviti abe zã ene,+Ame si yɔa atsiaƒumetsiwo yia dzi,Be wòatrɔ wo akɔ ɖe anyigba dzi la,+Eŋkɔe nye Yehowa. 9 Ahe tsɔtsrɔ̃ ava ame sesẽ la dzi,Ne tsɔtsrɔ̃ nava du sesẽwo hã dzi. 10 ‘Wolé fu ame si kaa mo na ame le dugbo la nu,Eye wonyɔa ŋu ame si toa nyateƒe.+ 11 Esi miexɔa agblefe le ame dahe si,Eye miexɔa eƒe nuku ɖe adzɔ nu ta la,+Miaganɔ xɔ siwo mietsɔ kpe fufuwo tu la me loo,+Alo ano wain tso waingble nyui siwo miede la me o.+ 12 Elabena menya miaƒe aglãdzedzewo* ƒe agbɔsɔsɔKple ale si miaƒe nu vɔ̃wo tri akɔe—Mieɖea fu na ame dzɔdzɔe vevie,Miexɔa zãnuEye miedrɔ̃a nya dzɔdzɔe na ame dahe le dugbo la nu o.+ 13 Eya ta nunyala azi ɖoɖoe ɣemaɣi,Elabena xaxaɣi wòanye.+ 14 Midi nyui, menye vɔ̃ o,+Ne mianɔ agbe.+ Ale be Yehowa, aʋakɔwo ƒe Mawu nanɔ kpli mi,Abe ale si miawo ŋutɔwo miegblɔnɛ ene+. 15 Milé fu vɔ̃, milɔ̃ nyui,+Midrɔ̃ ʋɔnu dzɔdzɔe le dugbo la nu.+ Ame aɖe menya nu o, Yehowa, aʋakɔwo ƒe Mawu,Ave Yosef ƒe ame susɔeawo nu hĩ.’+ 16 “Eya ta ale Yehowa, aʋakɔwo ƒe Mawu, Yehowa gblɔe nye esi: ‘Konyifafa anɔ ablɔwo katã me,Eye woanɔ “Alele, Alele!” dom le kpɔdomeewo katã. Woayɔ agbledelawo be woava fa avi,Eye woayɔ konyifala bibiwo woava fa avi.’ 17 ‘Avi aɖi le waingblewo katã me;+Elabena mato dowòme ava yi,’ Yehowa ye gblɔe. 18 ‘Baba na ame siwo dzrom Yehowa ƒe ŋkeke la le!+ Ke nu kae Yehowa ƒe ŋkeke la anye na mi?+ Anye viviti, menye kekeli o.+ 19 Anɔ abe ale si ame nasi le dzata nu, eye sisiblisi nava do goe ene,Eye esi wòge ɖe eƒe aƒe me hetsɔ asi ɖo gli ŋu la, da ɖui. 20 Ðe menye vivitie Yehowa ƒe ŋkeke la anye, eye menye kekeli oa;Ðe mado blukɔ, eye eme makɔ oa? 21 Melé fu miaƒe ŋkekenyuiwo, eye wonyɔ ŋu nam,+Eye miaƒe takpekpe tɔxɛwo maʋẽ ɖem lilili o. 22 Ne miesa numevɔ blibowo kple nunavɔwo nam gɔ̃ hã la,Madze ŋunye o;+Eye miaƒe ŋutifafavɔ siwo miatsɔ miaƒe lã damiwo asa la madze ŋunye o.+ 23 Te wò hadzidziwo ƒe toɣliɖeɖe ɖa le gbɔnye;Nyemedi wò kasaŋkuƒoƒo viviwo mase o.+ 24 Nya dzɔdzɔe nesi abe tsi ene,+Eye dzɔdzɔenyenye nesi abe tɔ si nɔa sisim ɖaa ene. 25 Oo Israel ƒe aƒe, ɖe mietsɔ vɔsawo kple nunavɔsawo vɛ namLe gbea dzi le ƒe blaeneawo mea?+ 26 Miakɔ miaƒe fia Sakut kple Kaiwan,*Miaƒe ɣletivimawu ƒe nɔnɔme si miewɔ na mia ɖokuiwo la adzoe, 27 Eye mana woaɖe aboyo mi agbɔ Damasko+ ŋu ʋĩi ayi,’ ame si ŋkɔe nye Yehowa, aʋakɔwo ƒe Mawu ye gblɔe.”+


Yeremiya 23 | Biblia Le Internet Dzi | Xexe Yeye Gɔmeɖeɖe\nAlẽkplɔla nyuiwo kple alẽkplɔla vɔ̃ɖiwo (1-4)\nDedienɔnɔ le “atilɔ dzɔdzɔe” la te (5-8)\nWogbe aʋatsonyagblɔɖilawo (9-32)\nYehowa ƒe “agba” (33-40)\n23 Yehowa be: “Baba na lãkplɔvi siwo le alẽ siwo le nye lãnyiƒe la tsrɔ̃m hele wo kam hlẽ!”+ 2 Ale Yehowa, Israel ƒe Mawu la, gblɔ ɖe lãkplɔvi siwo le nye dukɔ kplɔm la ŋue nye esi: “Miawoe ka nye alẽawo hlẽ; mienya wo de gbe, eye mielé be na wo o.”+ “Eya ta matrɔ ɖe mia ŋu le miaƒe nuwɔna vɔ̃ɖiwo ta,” Yehowa ye gblɔe. 3 “Nye ŋutɔ maƒo nye alẽ susɔeawo nu ƒu tso anyigba siwo dzi menya wo ɖo ɖa la dzi,+ magakplɔ wo ava woƒe gbeɖuƒe,+ eye woadzi asɔ gbɔ.+ 4 Maɖo lãkplɔvi siwo akplɔ wo beléletɔe la wo nu.+ Womagavɔ̃ azɔ o, ŋɔ magadzi wo azɔ o, eye wo dometɔ aɖeke mabu o,” Yehowa ye gblɔe. 5 Yehowa be: “Kpɔ ɖa! Ŋkekewo li gbɔna, esime mana atilɔ*+ dzɔdzɔe aɖe nadze na David. Aɖu fia,+ eye wòaɖe gɔmesese deto afia, adrɔ̃ ʋɔnu ɖe eteƒe ahawɔ nu dzɔdzɔe le anyigba la dzi.+ 6 Woaɖe Yuda le eŋɔli,+ eye Israel anɔ anyi le dedienɔnɔ me.+ Ŋkɔ si woayɔ nɛ ye nye: Yehowae Nye Míaƒe Dzɔdzɔenyenye.”+ 7 Yehowa be: “Gake ŋkekewo li gbɔna, esime womagagblɔ azɔ be, ‘Zi ale si Yehowa, ame si kplɔ Israel-viwo tso Egipte-nyigba dzi la le agbe!’+ o, 8 ke boŋ woagblɔ be, ‘Zi ale si Yehowa, ame si kplɔ Israel ƒe dzidzimeviwo tso dziehenyigba kple anyigba siwo katã dzi wòka wo hlẽ ɖo dzi la, le agbe,’ eye woanɔ woawo ŋutɔwo ƒe anyigba dzi.”+ 9 Ke nye dzi gbã le menye Ðe nyagblɔɖilawo ŋu. Nye ƒuwo katã le ƒoƒom. Mele abe ahamulaKple ŋutsu si dzi wain kpɔ ŋusẽ ɖo ene,Le Yehowa kple eƒe nya kɔkɔewo ta. 10 Elabena ahasiwɔlawo yɔ anyigba la dzi fũu;+Fiƒode na anyigba la le konyi fam,+Eye lãnyiƒe siwo le gbegbe la ƒu kplakplakpla.+ Woƒe mɔwo vɔ̃ɖi, eye wozãa woƒe ŋusẽ le mɔ gbegblẽ nu. 11 “Nyagblɔɖilawo kple nunɔlawo siaa ŋu mekɔ o.*+ Eye mekpɔ woƒe nu vɔ̃ɖi wɔwɔ le nye ŋutɔ nye aƒe me gɔ̃ hã,”+ Yehowa ye gblɔe. 12 “Eya ta woƒe mɔ dzi aɖiɖi eye wòado blukɔ;+Woatutu wo woadze anyi. Elabena mahe vɔ̃ ava wo dziLe ƒe si me mabia akɔnta wo,” Yehowa ye gblɔe. 13 “Mekpɔ ŋunyɔnuwɔwɔ le Samaria+ nyagblɔɖilawo ŋu. Wogblɔ nya ɖi le Baal ƒe ŋkɔ me,Eye wokplɔ nye dukɔ Israel trae. 14 Eye mekpɔ ŋunyɔnuwo le nyagblɔɖila siwo le Yerusalem la dome. Wole ahasiwɔwɔ dzi,+ eye wole aʋatsokaka dzi;+Wodoa ŋusẽ nu vɔ̃ɖi wɔlawo,*Eye wometrɔ tso woƒe nu vɔ̃ɖi wɔwɔ me o. Wo katã le nam abe Sodom ene,+Eye emenɔlawo le abe Gomora ene.”+ 15 Eya ta ale aʋakɔwo ƒe Yehowa gblɔ ɖe nyagblɔɖilawo ŋue nye esi: “Kpɔ ɖa, mana woaɖu atsa,Eye makpe tsi si me aɖi le na wo woano.+ Elabena nyagblɔɖila siwo le Yerusalem gbɔe xɔsegbegbe tso kaka ɖe anyigba blibo la dzi.” 16 Ale aʋakɔwo ƒe Yehowa gblɔe nye esi: “Migaɖo to nyagblɔɖila siwo le nya gblɔm ɖi na mi la ƒe nyawo o.+ Wole mia flum.* Woawo ŋutɔwo ƒe dzimeŋutega gblɔm wole,+Menye Yehowa ƒe nu me wòtso o.+ 17 Wole gbɔgblɔm edziedzi na ame siwo medea bubu ŋunye o la be:‘Yehowa be: “Mianɔ ŋutifafa me.”’+ Eye wole gbɔgblɔm na ame siwo katã le zɔzɔm le woƒe dzimesesẽ nu la be:‘Vɔ̃ aɖeke madzɔ ɖe mia dzi o.’+ 18 Elabena ame kae nɔ Yehowa xɔlɔ̃ veviwo ƒe ha meBe wòakpɔ nu ahase eƒe nya? Ame kae ƒu to anyi ɖe eƒe nya ŋu be yeasee? 19 Kpɔ ɖa! Yehowa ƒe ahom atu le dziku helĩhelĩ me;Abe yali ene ahabla ɖe ame vɔ̃ɖiwo ƒe ta kɔtɔɔ.+ 20 Yehowa ƒe dziku nu mafa oVa se ɖe esime wòwɔ nu si wòɖo ɖe dzi me de goe hafi. Le ŋkekeawo ƒe nuwuɣi la, miase egɔme. 21 Nyemedɔ nyagblɔɖilawo o gake wole du dzi. Nyemeƒo nu kpli wo o gake wole nya gblɔm ɖi.+ 22 Ne ɖe wonɔ xɔ̃nye veviwo ƒe ha me la,Anye ne wona nye dukɔ se nye nyawo,Eye wona wotrɔ tso woƒe mɔ vɔ̃ dzi kple woƒe nuwɔna vɔ̃ɖiwo me.”+ 23 Yehowa be: “Kpuiƒe ƒe Mawu koe menye, eye nyemenye adzɔge ƒe Mawu oa?” 24 “Ðe ame aɖe ate ŋu abe ɖe ɣaɣlaƒe, eye nyemakpɔe oa?”+ Yehowa ye gblɔe. “Ðe menye nyee yɔ dziƒowo kple anyigba taŋ oa?”+ Yehowa ye gblɔe. 25 “Mese nya siwo nyagblɔɖila siwo le alakpanyawo gblɔm ɖi le nye ŋkɔ me la le gbɔgblɔm be: ‘Meku drɔ̃e! Meku drɔ̃e!’+ 26 Ɣekaɣie esia ayi edzi le nyagblɔɖila siwo gblɔa alakpanyawo ɖi ƒe dzi me ase ɖo? Woƒe dzi ƒe ameblenyawo gblɔm wole ɖi.+ 27 Wodi be yewoatsɔ yewoƒe drɔ̃e siwo wo dometɔ ɖe sia ɖe lĩna na ehavi la ana nye dukɔ naŋlɔ nye ŋkɔ be, abe ale si wo fofowo ŋlɔ nye ŋkɔ be le Baal ta ene.+ 28 “Nyagblɔɖila si ku drɔ̃e la, nelĩ drɔ̃e la; ke ame si si nye nya le la, negblɔ nye nya la le nyateƒe me.” “Tsro gbɔ nya kae tsɔ nuku gbɔ?” Yehowa ye gblɔe. 29 Yehowa be: “Ðe nye nya mele abe dzo ene,+ eye wòle abe yɔxɔmezu si gbãa agakpe gudugudu ene oa?”+ 30 Yehowa be: “Eya ta kpɔ ɖa, metso ɖe nyagblɔɖila siwo le nye nya fim le wo nɔewo gbɔ la ŋu.”+ 31 Yehowa be: “Kpɔ ɖa, metso ɖe nyagblɔɖila siwo tsɔ woƒe aɖe le gbɔgblɔm be, ‘Eƒe nyae!’ la ŋu.”+ 32 Yehowa be: “Kpɔ ɖa, metso ɖe nyagblɔɖila siwo kua alakpadrɔ̃ewo helĩa wo, eye wokplɔa nye dukɔa tranae le woƒe alakpanyawo kple woƒe adegbeƒoƒo ta la ŋu.”+ Yehowa be: “Menye nyee dɔ wo alo de se na wo o. Eya ta maɖe vi aɖeke na dukɔ sia o.”+ 33 “Eye ne dukɔ sia alo nyagblɔɖila alo nunɔla aɖe bia wò be, ‘Nu kae nye Yehowa ƒe agba* la?’ hã la, ekema nàɖo eŋu na wo be, ‘“Miawoe nye agba la! Matsɔ mi aƒu gbe,”+ Yehowa ye gblɔe.’ 34 Ke nyagblɔɖila alo nunɔla alo ame si le gbɔgblɔm be, ‘Yehowa ƒe agba!’* la, nye hã matrɔ ɖe ame ma kple eƒe aƒemetɔwo ŋu. 35 Ale mia dometɔ ɖe sia ɖe le ehavi kple nɔvia biamee nye esi: ‘Aleke Yehowa ɖo eŋui? Eye nya kae Yehowa gblɔ?’ 36 Ke migagblɔ be Yehowa ƒe agbae* azɔ o, elabena ame sia ame ŋutɔ ƒe nya nye agba,* eye mietrɔ Mawu gbagbe la, aʋakɔwo ƒe Yehowa, mía Mawu la, ƒe nyawo. 37 “Ale nàgblɔ na nyagblɔɖila lae nye esi: ‘Aleke Yehowa ɖo eŋu na wòe? Eye nya kae Yehowa gblɔ? 38 Eye esi mieyi edzi le gbɔgblɔm be, “Yehowa ƒe agba!”* ta la, ale Yehowa gblɔe nye esi: “Esi miele gbɔgblɔm be, ‘Nya sia nye Yehowa ƒe agba,’* evɔ megblɔ na mi be, ‘Migagblɔ be, “Yehowa ƒe agba”* o!’ ta la, 39 kpɔ ɖa! Matsɔ mi aƒu gbe le ŋkunyeme akpe ɖe du si metsɔ na mia kple mia tɔgbuiwo la ŋuti. 40 Eye mahe ŋukpe mavɔ kple vlododo mavɔ, si womaŋlɔ be akpɔ gbeɖe o la, ava mia dzi.”’”+\n^ Alo, “siaa nye xɔsegbelawo.”\n^ Egɔmeɖeɖe tẽe, “wodoa ŋusẽ nu vɔ̃ɖi wɔlawo ƒe asi.”\n^ Alo, “Mɔkpɔkpɔ ƒuƒlu ko nam wole mi.”\n^ Alo, “gbedeasi kpekpe.” Gɔmesese evee le Hebrigbe me nya si wozã na “agba” la ŋu: “agba kpekpe si tso Mawu gbɔ” alo “agba kpekpe.”\n^ Alo, “gbedeasi kpekpe.”